PRU-15: DUN dibawah BN bubar serentak dengan pembubaran parlimen

KUALA LUMPUR, 10 Oktober – Dewan Undangan Negeri (DUN) di bawah pentadbiran Barisan Nasional (BN) akan dibubarkan serentak dengan pembubaran Parlimen bagi memberi laluan kepada Pilihan Raya Umum ke-15 (PRU15), kata Pengerusi BN Datuk Seri Dr Ahmad Zahid Hamidi.

“Kerajaan negeri di bawah BN sangat prihatin, bahawa kita tidak mahu Suruhanjaya Pilihan Raya (SPR) dibebankan dengan perbelanjaan yang tinggi jika Pilihan Raya Negeri (PRN) diadakan secara berasingan.

“Maka kami mengambil keputusan bahawa negeri-negeri yang berada di bawah BN tidak akan mengadakan PRN berasingan,” katanya pada sidang media selepas merasmikan Perhimpunan Agung MIC ke-76 di Pusat Pameran dan Perdagangan Antarabangsa Malaysia (MITEC), hari ini.

Sebelum ini, Pakatan Harapan mengumumkan tidak akan membubarkan DUN di Pulau Pinang, Selangor dan Negeri Sembilan manakala PAS turut membuat keputusan sama di Kedah, Kelantan dan Terengganu.

Beliau berkata Dewan Tertinggi BN memutuskan untuk mengekalkan lapan parti sebagai ‘friends of (mesra) BN’ dan sedang meneliti permohonan tujuh parti daripada ‘friends of BN’ itu untuk menjadi parti teras, sekali gus menjadi calon atas tiket BN pada PRU15.

Tanpa mendedahkan nama parti berkenaan, beliau berkata BN sedang melihat kesesuaian parti-parti yang menawarkan calon itu sebelum merumus formula dalam mencapai keputusan bersama BN.

Terdahulu dalam ucapan perasmiannya, Ahmad Zahid berkata BN bersetuju untuk memasukkan kesemua manifesto yang dicadangkan MIC ke dalam manifesto BN dengan mengambil kira sumbangan masyarakat India kepada negara.

Antara manifesto yang dicadangkan MIC adalah meminta komitmen daripada BN pelaksanaan kedua-dua Jawatankuasa Kabinet Mengenai Pembangunan Sosio-ekonomi Masyarakat India (JKMPSI) dan Pelan Tindakan Masyarakat India 2.0.

Sementara itu mengulas kerjasama BN dan PAS, Ahmad Zahid berkata BN berpendirian kerjasama dengan PAS perlu bersifat menyeluruh, dan menyifatkan cadangan kerjasama parti itu untuk mengelakkan pertembungan tiga penjuru dalam PRU15 sebagai satu muslihat.


Latihan Pasukan Gerakan Khas 69 Komando tingkat kemampuan, teknik hadapi pengganas

BATU GAJAH, 19 Julai – Latihan Dalam Perkhidmatan (LDP) ‘Counter Terrorist Team’ Pasukan Gerakan Khas 69 Komando Polis Diraja Malaysia (PDRM) dilaksanakan bagi meningkatkan tahap kemampuan dan teknik dalam menghadapi ancaman pengganas di kawasan tumpuan orang ramai seperti lapangan terbang atau stesen kereta api.

LDP itu yang diadakan di Akademi Keretapi Malaysia (MyRa) di sini semalam, disertai kira-kira 60 pegawai dan anggota 69 Komando serta tujuh aset darat dan udara dan turut mendapat kerjasama daripada Ibu Pejabat Polis Daerah Batu Gajah dan kakitangan MyRa.

Komander 69 Komando SAC Datuk Abdul Razak Mohd Yusoff berkata latihan itu diadakan untuk meningkatkan kemahiran dalam penugasan pasukan 69 Komando mengenai sesuatu keputusan yang perlu diambil semasa menghadapi ancaman pengganas ketika berlakunya operasi sebenar.

“Apabila kita melancarkan sesuatu serangan untuk menghadapi pengganas, kita akan mengkoordinat rancangan dan pelan tindakan yang perlu diambil dengan mengambil kira kelemahan dan kekuatan pasukan dan musuh.

“Kita perlu membiasakan dan sentiasa bersedia dalam apa-apa operasi yang melibatkan orang ramai seperti lapangan terbang atau stesen kereta api yang kemungkinan menjadi tumpuan atau sasaran pengganas kepada orang ramai,” katanya ketika ditemui pemberita selepas latihan berkenaan di sini.

Turut hadir menyaksikan latihan tersebut adalah Ketua Polis Daerah Batu Gajah ACP Mohamad Roy Suhaimi Sarif, Ketua MyRA James Warren serta Pengurus Kanan Depoh Perkhidmatan Tren Elektrik (ETS) Batu Gajah Zuraime Mohamad.

Pada latihan itu, sekumpulan pengganas yang dikenali sebagai ‘Arung Palakka’ telah menculik orang kenamaan dan pemandu peribadinya di sebuah stesen minyak di Batu Gajah sebelum melarikan mereka dengan menaiki sebuah ETS milik Keretapi Tanah Melayu Berhad (KTM Berhad).

Latihan yang dilaksanakan kira-kira sejam itu turut disusuli dengan bunyi letupan dan beberapa das tembakan untuk menumpaskan pengganas yang nyata memberi satu gambaran ancaman sebenar yang dihadapi oleh pasukan PDRM.


Penyu Agar betina ditemui mati di perairan Pulau Kapas, dipercayai dibunuh

KUALA TERENGGANU, 21 Julai – Seekor penyu Agar betina ditemukan mati dengan kesan kelar di bahagian leher di perairan Pulau Kapas dekat Marang, dipercayai dibunuh pihak tidak bertanggungjawab.

Setiausaha Persatuan Pemuliharaan Pulau Kapas Mohd Farith Rezza Isa berkata bangkai dengan berat kira-kira 80 kilogram dengan anggaran umur 45 hingga 50 tahun itu ditemukan dalam keadaan terapung oleh pengusaha bot pulau peranginan berkenaan kira-kira 11.30 pagi tadi.

“Laporan telah dibuat kepada Jabatan Perikanan Negeri Terengganu dan bangkai itu juga telah ditanam. Kami menggesa siasatan sewajarnya dilakukan segera agar tindakan undang-undang boleh diambil terhadap pelaku tersebut,” katanya ketika dihubungi Bernama hari ini.

Sementara itu, Ketua Makmal Penyelidikan Luar, Institut Oseanografi dan Sekitaran Universiti Malaysia Terengganu Dr Mohd Uzair Rusli berkata penyu itu dipercayai mati kurang dari 48 jam kerana bangkainya masih belum kembang dan tidak pecah.

“Sekiranya memang benar ia mati akibat perbuatan khianat, kita percaya perbuatan kejam ini berlaku dalam perairan negara kerana nelayan asing tidak akan meninggalkan bangkai seperti itu kerana ia mempunyai harga di pasaran,” katanya.


Royal Chulan Penang jadi PKRC mulai 2 September

GEORGE TOWN 29 Ogos – Hotel bertaraf empat bintang Royal Chulan Penang di sini akan menjadi Pusat Kuarantin dan Rawatan COVID-19 (PKRC) berisiko rendah mulai 2 Sept ini.

Exco Pelancongan dan Ekonomi Kreatif Pulau Pinang Yeoh Soon Hin berkata, langkah itu akan menyediakan satu lagi pilihan kuarantin di bawah tanggungan sendiri kepada pesakit COVID-19 berisiko rendah.

“Sebelum ini, hotel itu beroperasi sebagai hotel kuarantin yang menempatkan pekerja kilang, bagaimanapun peningkatan kes COVID-19 di Pulau Pinang memerlukan penubuhan segera PKRC tambahan,” menurutnya dalam kenyataan hari ini.

Yeoh, yang juga Pengerusi Pusat Pelancongan Perubatan Pulau Pinang (PMED), berkata Royal Chulan Penang adalah hotel kedua di negeri itu yang dijadikan sebagai PKRC selain Vouk Hotel Suites.

“Kami menerima banyak panggilan daripada pesakit COVID-19 yang bimbang mereka mungkin menjangkiti rakan atau ahli keluarga semasa menjalani kuarantin kendiri di rumah,” katanya.

Pesakit berisiko rendah yang berminat menjalani kuarantin kendiri di Royal Chulan Penang boleh melayari MySafeQ untuk membuat permohonan atau menghubungi Jabatan Kesihatan Pulau Pinang (04-217 5100) untuk menguruskan kuarantin kendiri di Vouk Hotel Suites.


Kejayaan Aaron pemangkin semangat anak Melaka – Sulaiman

AYER KEROH 2 Ogos – Kejayaan dikecapi Aaron Chia merangkul pingat gangsa dalam acara beregu badminton lelaki di Sukan Olimpik diharap menjadi pemangkin semangat kepada rakyat Melaka untuk melakar kejayaan dalam bidang diceburi.

Ucapan itu dikongsikan Ketua Menteri Melaka, Datuk Seri Utama Sulaiman Md Ali di akaun Facebooknya sebentar tadi selepas membuat panggilan video bersama anak kelahiran Melaka berusia 23 tahun di kediamannya di Seri Bendahara, hari ini.

Sulaiman berkata, menerusi panggilan itu, beliau bersama Aaron sempat berbual santai sambil berkongsi cerita mengenai pengalaman beraksi di pentas Sukan Olimpik Tokyo 2020.

“Saya berharap dengan kejayaan dikecapi anak muda berusia 24 tahun berasal dari Batu Berendam ini dapat menjadi pemangkin semangat orang Melaka khususnya anak muda untuk turut melakar kejayaan dalam pelbagai bidang yang diceburi,” katanya dalam catatan itu.

Kejayaan itu diraih selepas menewaskan beregu Indonesia, Hendra Setiawan – Mohammad Ahsan dalam penentuan tempat ketiga dan keempat, sekali gus menghadiahkan pingat pertama negara dalam temasya sukan terbesar dunia itu tahun ini.


UMNO Bahagian mula bersidang hari ini

Persidangan yang disifatkan sebagai medan terbaik mempersiapkan parti menghadapi Pilihan Raya Umum ke-15 (PRU15) itu, bertujuan merancang strategi terbaik, menyuarakan saranan konstruktif dan kritikan bagi mengukuhkan gerakan parti secara keseluruhan.

Presiden UMNO Datuk Seri Dr Ahmad Zahid Hamidi berkata sayap parti perlu merapatkan saf selain mengetepikan titik ‘bengik’ (remeh) sesama sendiri dan meletakkan perjuangan parti mengatasi kepentingan diri.

“Dengan misi mencapai Kestabilan dan Kemakmuran (tema manifesto BN PRU15), mari kita susun sebaik mungkin gerak kerja jentera parti bagi merealisasikan hasrat rakyat yang sekian lama menderita dengan polemik politik yang turut menggoncang kemakmuran ekonomi,” katanya dalam hantarannya di Facebook.

Sementara itu, Setiausaha Agung UMNO Datuk Seri Ahmad Maslan berkata persidangan perwakilan itu perlu dijadikan sebagai salah satu usaha untuk memperkemas jentera pilihan raya bagi menghadapi PRU15.

Beliau berkata oleh itu, ucapan pimpinan wajar mengulas tema manifesto Barisan Nasional (BN) selain meniupkan semangat perjuangan UMNO demi agama, bangsa dan negara.

Naib Presiden UMNO Datuk Seri Mohamed Khaled Nordin turut menasihati akar umbi supaya menyokong siapapun wakil parti dan BN yang dicalonkan pada PRU15.


Kerancakan sektor peruncitan beri manfaat kepada rakyat – Sulaiman

UJONG PASIR 27 Mac – Pembukaan rangkaian pasar raya bukan sahaja memberi pulangan ekonomi kepada kerajaan negeri malah meringankan beban rakyat yang menikmati tawaran barangan pada harga lebih berpatutan.

Ketua Menteri, Datuk Seri Utama Sulaiman Md Ali berkata, rakyat dalam tempoh pandemik ini sangat terkesan untuk menjalani kehidupan berikutan kenaikan harga pelbagai barangan keperluan.

Sebubungan itu, katanya kerajaan negeri mengalu-alukan sektor peruncitan melabur di negeri ini dan membuka rangkaian pasar raya dengan menawarkan harga lebih rendah kepada rakyat.

“Sekiranya mereka memberikan pulangan bukan hanya kepada kerajaan negeri tetapi pulangan baik kepada rakyat, saya amat mengalu-alukan pelaburan mereka di Melaka,” katanya.

Sulaiman berkata pembukaan cawangan ke-14 Pasar Raya Baloy di negeri ini menunjukkan pelabur sektor peruncitan bersungguh-sungguh untuk meningkatkan ekonomi tempatan dan membantu rakyat.

“Cawangan Bukit Senjuang adalah pasar raya bercirikan gudang borong pertama di negara ini manakala pasar raya ‘wholesale’ kedua akan dibuka di Bukit Rambai.

“Setakat ini gudang borong pasar raya itu menjual 1,000 jenis barangan dan akan meningkat kepada 1,800 membabitkan barang keperluan seperti beras serta susu tepung,” katanya.

“Dalam keadaan pandemik COVID-19, eloklah Pasar Raya Baloy membuka rangkaian gedung borongnya yang pertama di Melaka, maka ianya dapat meringankan beban rakyat.


Keputusan tidak rasmi PRN Sabah: Gabungan Rakyat Sabah menang majoriti mudah

KOTA KINABALU 26 Sept. – Gabungan Rakyat Sabah (GRS) telah menang dengan majoriti mudah mengikut keputusan tidak rasmi Pilihan Raya Negeri (PRN) Sabah, menurut sumber The Star sebentar tadi.


Mahkamah Tinggi perintah buruh tetak peguam dipenjara setahun, didenda RM10,000

KUALA LUMPUR, 18 Mac – Seorang buruh yang sebelum ini didenda RM5,000 kerana menetak bahagian kepala dan tangan kiri seorang peguam menggunakan parang selepas berang ditegur tidak memakai pelitup muka, hari ini diperintah menjalani hukuman penjara setahun oleh Mahkamah Tinggi di sini.

Hakim Datuk Collin Lawrence Sequerah turut mengenakan denda RM10,000 ke atas M. Samasiveng, 57, selepas membuat semakan terhadap hukuman yang dijatuhkan oleh Mahkamah Majistret Selayang pada 11 Mac lepas.

“Oleh itu, mahkamah mengetepikan hukuman Mahkamah Majistret dan mengenakan hukuman penjara setahun bermula hari ini dan denda RM10,000 atau 12 bulan penjara, jika gagal membayar denda,” kata hakim itu.

Sebelum ini, Mahkamah Majistret Selayang menjatuhkan hukuman denda RM5,000 ke atas Samasiveng selepas mengaku bersalah mencederakan Gurcharan Singh, 60, menggunakan sebilah parang yang mungkin menyebabkan kematian terhadap mangsa di sebuah pasar raya di Taman Bersatu Rawang, Gombak pada 9 Mac lepas.

Pendakwaan dikemukakan mengikut Seksyen 324 Kanun Keseksaan yang memperuntukkan hukuman penjara maksimum 10 tahun atau dengan denda atau sebat atau mana-mana dua daripada seksaan itu.

Terdahulu, Timbalan Pendakwa Raya Mohd Isa Mohamed berhujah tertuduh sebagai rakyat Malaysia, seharusnya lebih peka dengan keadaan negara yang dilanda COVID-19 dan tidak membuka pelitup mukanya dan merokok di tempat awam.

“Mengikut fakta kes, tertuduh juga telah menunggu mangsa di kaki lima pasar raya selepas ditegur, dan ini menunjukkan jenayah yang dilakukan adalah terancang.

“Tertuduh telah mengambil senjata iaitu parang dari keretanya selepas bertengkar mulut dengan mangsa dan ini menunjukkan penggunaan senjata bukanlah bertujuan mempertahankan diri. Serangan dengan parang boleh menyebabkan kematian kepada mangsa,” katanya.

Peguam T.P Aravind Raj, yang mewakili Samasiveng merayu hukuman ringan atas alasan Mahkamah Majistret telah mengambil kira faktor umur mangsa yang sudah tua dan perlu menjaga isteri serta cucunya.

“Punca kejadian ini adalah perbalahan mulut selepas mangsa menegur anak guam saya yang sedang merokok dan tidak memakai pelitup muka. Ia bukanlah kejadian yang dirancang kerana ketika kejadian dia hanya membeli barangan runcit bersama isteri dan cucunya,” kata peguam itu.


Fajar – Muhammad Rian titip pesanan buat Aaron – Wooi Yik

KUALA LUMPUR, 11 Julai –  “Usah putus asa,” demikian pesanan juara beregu lelaki Masters Malaysia 2022 dari Indonesia, Fajar Alfian-Muhammad Rian Ardianto kepada pasangan utama negara, Aaron Chia-Soh Wooi Yik.

“Aaron-Wooi Yik pernah menang gangsa di Sukan Olimpik Tokyo tahun lepas dan saya percaya mereka bisa bangkit untuk meraih kejuaraan pertama nanti,” katanya ketika ditemui pemberita selepas pertarungan akhir semalam.

Fajar-Muhammad Rian yang turun selaku pilihan keenam merangkul kejuaraan kedua Masters Malaysia dalam karier selepas menumpaskan senior mereka yang juga pilihan ketiga, Mohammad Ahsan-Hendra Setiawan, 21-12, 21-19.

Muhammad Rian pula berkata mereka juga tetap mencuba sebaik mungkin bagi mencapai rekod pertembungan antara mereka kepada 3-3 selepas tewas tiga perlawanan terdahulu menentang Aaron-Wooi Yik sebelum ini.

Pertemuan terbaru mereka pada aksi separuh akhir Masters Malaysia 2022 di Axiata Arena, Sabtu lepas berpihak kepada Fajar-Muhammad Rian, 21-14, 19-21, 21-10.

Selepas sering dibayangi pasangan nombor satu dunia, Marcus Fernaldi Gideon-Kevin Sanjaya Sukamuljo serta gandingan ketiga terbaik dunia, Ahsan-Hendra, Muhammad Rian berkata mereka juga tidak mudah menyerah kalah untuk membuktikan mereka mampu mencapai tahap seperti kedua-dua pasangan tersebut.

Selain menjuarai Masters Malaysia 2022, tahun ini menyaksikan Fajar-Muhammad Rian meraih dua lagi gelaran juara iaitu Masters Indonesia 2022, bulan lepas serta Terbuka Swiss 2022 pada Mac lalu.


Bekas KSN Tan Sri Dr Ali Hamsa meninggal dunia

KUALA LUMPUR, 21 April – Bekas Ketua Setiausaha Negara Tan Sri Dr Ali Hamsa meninggal dunia pada usia 66 tahun di Hospital Dublin, Ireland pada Khamis.

Menyifatkan Ali sebagai tokoh besar dalam perkhidmatan awam negara, Mohd Zuki berkata Ali di sepanjang kariernya telah menabur bakti di pelbagai kementerian dan jabatan kerajaan sejak memulakan khidmatnya di Perkhidmatan Tadbir dan Diplomatik pada 1981.

Ini katanya, termasuk di Kementerian Perdagangan Antarabangsa dan Industri, Kementerian Pengangkutan, Unit Perancang Ekonomi, Institut Tadbiran Awam Negara (INTAN), Jabatan Perkhidmatan Awam dan Unit Kerjasama Awam Swasta di Jabatan Perdana Menteri.

“Sesungguhnya, pemergian beliau pada bulan Ramadan yang mulia ini merupakan satu kehilangan besar kepada negara dan perkhidmatan awam.
“Semoga Allah SWT merahmati dan menempatkan beliau dalam kalangan orang-orang yang beriman,” katanya.

Allahyarham yang berkhidmat sebagai KSN selama enam tahun dari 2012 juga pernah memegang jawatan sebagai pengerusi Program Perumahan 1Malaysia, ahli Jawatankuasa Pakar Pentadbiran Awam Pertubuhan Bangsa-Bangsa Bersatu (UN CEPA) dan pengerusi Institut Integriti Malaysia.- BERNAMA


MCMC minta penyedia platform turunkan iklan raya promosi judi

PUTRAJAYA 16 April. – Suruhanjaya Komunikasi dan Multimedia Malaysia (MCMC) telah berkomunikasi dengan penyedia platform media seperti Facebook, Twitter dan YouTube untuk menurunkan kandungan iklan yang mengajak umat Islam di negara ini untuk berjudi bagi mendapatkan dana balik kampung sempena Aidilfitri.

Menerusi satu kenyataan hari ini, MCMC memaklumkan kandungan berkenaan akan diturunkan mengikut terma perkhidmatan serta piawaian komuniti ditetapkan oleh penyedia platform media itu yang berpangkalan di luar negara.

Tular di laman sosial video iklan berdurasi dua minit yang dikeluarkan sebuah syarikat judi dengan kandungannya mengajak orang ramai meraih wang berganda dengan menggunakan perkhidmatan syarikat mereka bagi mendapatkan dana untuk menyambut hari raya.

MCMC dalam kenyataannya memberitahu pihak terbabit seperti pihak produksi dan pelakon seharusnya perlu lebih peka untuk tidak turut sama bersubahat dalam kegiatan mempromosikan judi dalam talian yang jelas adalah satu kesalahan.

“Penghasilan kandungan adalah tertakluk kepada Kod Kandungan Komunikasi dan Multimedia untuk dipatuhi oleh mereka yang terlibat dengan penghasilan dan pengedaran kandungan,” jelasnya.

MCMC juga menegaskan perbuatan menyebarluaskan kandungan berkenaan hanya akan membantu secara langsung pihak yang terlibat dalam menyebarkan dakyah mereka mempromosikan perjudian dalam talian yang boleh memudaratkan masyarakat Malaysia.

“Pengguna media sosial juga perlulah lebih bertanggungjawab dengan melaporkan perkara-perkara sebegini secara terus kepada pihak berkuasa untuk tindakan susulan mereka dan bukannya menyebarluaskan kandungan berkenaan,” katanya.

MCMC dalam pada itu menyatakan kegiatan judi dan promosi judi dalam talian adalah tertakluk di bawah Akta Rumah Perjudian Terbuka 1953 iaitu di bawah bidang kuasa Polis Diraja Malaysia (PDRM).

Sejak 12 Mac lalu, MCMC telah mengoperasikan tindakan sekatan secara laluan pantas (fast-track) dengan mengupayakan pihak PDRM mengarahkan penyedia perkhidmatan Internet untuk menyekat akses ke atas laman sesawang yang melanggar peruntukan undang-undang di bawah akta yang sama.


TYT lancar jersi MUFC musim 2022

AYER KEROH 25 Feb – Yang di-Pertua Negeri, Tun Seri Setia Mohd Ali Mohd Rustam melancarkan jersi baharu Kelab Bolasepak Melaka United (MUFC) musim 2022 dalam majlis berlangsung di Stadium Hang Jebat, di sini, malam ini.

Dua jersi dilancarkan iaitu jersi Home dan Away dengan jersi Home musim ini menggunakan warna hijau gelap dengan gabungan warna hijau muda dan hijau gelap di bahagian lengan.

Hadir sama pada majlis itu EXCO Pembangunan Belia, Sukan dan NGO negeri, V P Shanmugan dan Ketua Pegawai Eksekutif MUFC, Datuk Wira Justin Lim Hwa Tat.

Daripada jumlah itu, tiga import baharu dibawa masuk termasuk bekas penyerang MUFC 2018, Ifedayo Olusegun, pemain Sayap dari Ghana, Emmanuel Oti Essigba dan Pertahanan Kebangsaan Filipina, Justin Baas.

Dua import musim lalu iaitu Sony Norde (Haiti) dan Adriano Naarcizo (Brazil) dikekalkan bagi membawa cabaran Skuad Hang Tuah menghadapi saingan Liga Malaysia 2022.


Elak bawa unsur maksiat ke Pulau Besar

TELOK MAS 16 Januari – Jabatan Agama Islam Melaka (JAIM) mengingatkan pengunjung yang datang ke Pulau Besar agar tidak berniat untuk melakukan maksiat atau perbuatan tidak sopan.

Pengarah JAIM Datuk Che Sukri Che Mat berkata, sebagai pulau keagamaan yang paling lama wujud di nusantara, kesucian dan kemurnian itu perlulah dijaga oleh para pengunjung, baik yang beragama Islam mahupun bukan Islam.

“Alhamdulillah, setakat ini tidak pernah lagi berlaku tangkapan khalwat di Pulau Besar dan kita akan terus memantau bagi memastikan ia tidak akan berlaku.

Beliau berkata demikian pada Program Pemurnian Komuniti Pulau Besar 2023, semalam, yang telah dirasmikan Timbalan Pengerusi Majlis Agama Islam Melaka (MAIM) Datuk Wira Md Rawi Mahmud.

Mengulas mengenai insiden tular membabitkan pelancong asing yang dikesan memakai bikini di Pulau Besar, Che Sukri berkata, tindakan segera telah diambil pihaknya sebaik menerima maklumat daripada Rakan Setia JAIM (RASEIM).

Katanya, hasil siasatan mendapati perbuatan tidak bermoral itu dilakukan pelancong wanita dari Filipina yang datang bersama kumpulan badan bukan kerajaan (NGO) ke pulau berkenaan.

Menurutnya, bagi kes sedemikian tindakan boleh diambil oleh pihak polis menerusi Seksyen 268 Kanun Keseksaan iaitu satu kesalahan yang menyebabkan kegusaran am kepada orang awam.

Manakala untuk orang Islam tindakan boleh diambil di bawah Seksyen 71 Enakmen Kesalahan Syariah Negeri Melaka iaitu melakukan perbuatan tidak sopan.

Sementara itu, Md Rawi mencadangkan agar selain papan tanda peringatan, setiap bot yang membawa pelancong ke Pulau Besar juga perlu dipasang pelekat mengenai larangan melakukan perbuatan tidak sopan di pulau berkenaan.

“Memandangkan Pulau Besar sudah kembali menjadi tumpuan, saya berharap semua yang datang dapat mematuhi ketetapan yang dibuat, selain bersama-salah menjaga kebersihan pulau peranginan ini,” katanya.


Produk baharu bantu pacu pelancongan Melaka

BANDA HILIR 29 Oktober – Agensi swasta di negeri ini disaran memainkan peranan dalam membantu Kerajaan Negeri menghasilkan produk baharu bagi merancakkan lagi industri pelancongan di Melaka.

Ketua Menteri Datuk Seri Utama Sulaiman Md Ali berkata, kerjasama pihak swasta penting memandangkan ia terbukti berjaya memacu pencapaian beberapa industri lain di Melaka yang kini mencipta nama di mata dunia dan menjadi kebanggaan rakyat negeri ini.

Pada masa sama, beliau berkata, sektor pelancongan juga perlu sentiasa peka dengan aspirasi pelancongan global, yang mana pelancongan kini tidak lagi sekadar melawat tempat bersejarah sebaliknya meliputi segala-galanya termasuk makan, minum dan kesihatan.

“Malah Kerajaan Negeri sentiasa menyokong usaha untuk memperkasakan produk pelancongan agar terus menjadi penyumbang terbesar dalam sektor perkhidmatan Keluaran Dalam Negara Kasar (KDNK),” katanya.

Mengulas lanjut, Sulaiman menzahirkan harapan untuk melihat lebih banyak produk-produk pelancongan tempatan yang bakal mencipta nama di persada antarabangsa dengan inisiatif sendiri dan dibantu oleh promosi daripada agensi pelaburan Kerajaan Negeri.

“Di fasa endemik ini, Kerajaan Negeri menyasarkan seramai 5.6 juta pelancong datang ke Melaka dengan memperhebatkan lagi acara, promosi dan pakej-pakej pelancongan menarik,” katanya.


FAM umum senarai akhir 25 pemain ke Singapura

FAM dalam satu kenyataan memaklumkan, sebelum ini 30 pemain disenaraikan Ketua Jurulatih Kim Pan Gon untuk kem latihan pusat, hanya pemain Johor Darul Ta’zim (JDT), Syahmi Safari tidak dapat melapor diri selepas meminta pengecualian kerana menyambut kelahiran cahaya mata kembar tiga.

Syahmi digantikan pemain pertahanan Negeri Sembilan FC, Ahmad Khuzaimi Piee, manakala pemain naturalisasi Dion Cools dan Liridon Krasniqi akan terus melapor diri di Singapura nanti.

Penyerang Petaling Jaya City FC, Darren Lok pula hadir melapor diri pada 14 Mac namun terpaksa digugurkan selepas positif ujian COVID-19, sekali gus tempatnya digantikan pemain Kuala Lumpur City FC, Zhafri Yahya.

Dalam pada itu, dua lagi pemain digugurkan semasa kem latihan pusat berlangsung membabitkan pemain tengah JDT, Nazmi Faiz Mansor yang mengalami kecederaan pangkal paha dan penjaga gol Terengganu FC, Rahadiazli Rahalim yang disahkan positif COVID-19.

Baki tiga lagi pemain yang tidak dibawa ke Singapura melibatkan pemain Terengganu FC, Hakimi Abdullah, Sharul Nazeem Zulpakar (Selangor FC) dan Shio Hong Wan (JDT).

Skuad Harimau Malaya dijadual berlepas ke Singapura esok bagi memulakan saingan Siri Tiga-Negara FAS menentang Filipina pada Rabu ini dan skuad tuan rumah (26 Mac) pada aksi Persahabatan Antarabangsa Tier 1.

Pasukan bimbingan Pan Gon akan menamatkan siri perlawanan persahabatan di Singapura yang juga persediaan menghadapi Kelayakan Piala Asia 2023 pada Jun, dengan bertemu kelab tempatan Albirex Niigata FC pada 28 Mac ini.


1,500 penggiat industri pelancongan terima pensijilan pematuhan SOP COVID-19

KUALA LUMPUR 24 Sept – Sebanyak 1,500 penggiat industri pelancongan telah mendapat pensijilan pematuhan bagi menjalankan operasi mereka dalam suasana norma baharu di bawah Garis Panduan Patuh dan Amal Prosedur Operasi Standard (SOP) COVID-19.

Presiden Majlis Pelancongan Malaysia Uzaidi Udanis berkata, pensijilan yang dikeluarkan Perbadanan Produktiviti Malaysia (MPC) iaitu agensi di bawah Kementerian Perdagangan Antarabangsa dan Industri itu merangkumi tujuh aspek dalam menjaga kepentingan keselamatan para pelancong.

“Tujuh aspek itu antaranya melibatkan SOP pergerakan, pengoperasian, kaedah pembayaran dan tempahan dalam tempoh setahun ini.
“Sebanyak 1,500 penggiat industri pelancongan telah menerima pensijilan ini,” katanya.

Beliau berkata demikian ketika menjadi tetamu dalam program Ruang Bicara terbitan Bernama TV bertajuk “Pelancongan Hidup Semula”, yang disiarkan malam ini.

Menurut Uzaidi, pensijilan itu secara langsung membuktikan bahawa industri pelancongan sudah bersedia untuk kembali beroperasi sekali gus menjana semula peluang pekerjaan dan ekonomi negara.

“Tetapi apa yang penting pelancong sendiri perlu sentiasa peka untuk menjaga SOP, sekiranya nampak sesuatu lokasi itu ramai sangat orang beratur janganlah ke situ, cari tempat yang ada penjarakan fizikal dan peraturan yang baik,” katanya.

Semalam, Perdana Menteri Datuk Seri Ismail Sabri Yaakob mengumumkan Mesyuarat Jawatankuasa Khas Pengurusan Pandemik bersetuju membenarkan pembukaan pusat, pulau dan kawasan pelancongan, serta aktiviti rentas negeri apabila kadar vaksinasi negara mencapai 90 peratus populasi dewasa berdasarkan data dan analisis yang dibuat oleh Kementerian Kesihatan.


Pasangan kekasih didakwa edar lebih 260 kilogram methamphetamine

KUALA LUMPUR, 8 Mac – Sepasang kekasih dihadapkan ke Mahkamah Majistret di sini hari ini atas pertuduhan mengedar dadah jenis methamphetamine seberat 260.58 kilogram, bulan lepas.

Adam Tan Seng Tek, 30, yang merupakan seorang nelayan dan wanita warga Vietnam, Nguyen Thi Kim Thanh, 30, hanya mengangguk tanda faham selepas pertuduhan ke atas mereka dibacakan dalam Bahasa Mandarin di hadapan Majistret Wong Chai Sia.

Mengikut pertuduhan, mereka didakwa bersama-sama mengedar dadah jenis methamphetamine seberat 260,580 gram di sebuah unit kondominium di Residensi Kiara Jalil 1, di sini pada 9.30 malam, 24 Feb lepas.

Pertuduhan dikemukakan mengikut Seksyen 39B Akta Dadah Berbahaya 1952 dan boleh dihukum di bawah Seksyen 39B(2) akta sama yang membawa hukuman gantung sampai mati atau penjara seumur hidup dan sebatan tidak kurang daripada 15 sebatan, jika sabit kesalahan.

Pada 28 Feb lepas, media melaporkan Jabatan Siasatan Jenayah Narkotik (JSJN) Kuala Lumpur telah menahan dua suspek (tertuduh) dengan rampasan dadah jenis syabu seberat kira-kira 260 kilogram dalam serbuan di sebuah kondominium yang dijadikan tempat penyimpanan dadah berkenaan. – BERNAMA


Beberapa lagi pemimpin parti politik menghadap agong hari ini

KUALA LUMPUR 10 Jun – Beberapa lagi pemimpin parti politik negara menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara, hari ini.

Timbalan Presiden PAS Datuk Seri Tuan Ibrahim Tuan Man yang juga Menteri Alam Sekitar dan Air, merupakan pemimpin pertama yang tiba untuk tujuan itu pada 10.20 pagi, sebelum dilihat keluar meninggalkan Istana Negara pada 11.35 pagi.

Beliau disusuli Presiden MCA Datuk Seri Dr Wee Ka Siong yang juga Menteri Pengangkutan yang tiba pada 11.55 pagi dan dilihat keluar pada 12.50 tengah hari.

Pada sebelah petang pula giliran bekas Perdana Menteri Tun Dr Mahathir Mohamad, yang juga Pengerusi Penaja Parti Pejuang Tanah Air (Pejuang), yang tiba pada jam 2 petang, sebelum beredar sejam kemudian.

Ia diikuti Presiden Parti Warisan Sabah (Warisan) Datuk Seri Mohd Shafie Apdal yang tiba pada jam 3.10 petang sebelum keluar jam 4.20 petang.

Tiada pemimpin yang turun daripada kenderaan masing-masing hari ini untuk bercakap dengan petugas media berbanding semalam dan tindakan itu dilihat bagi memastikan prosedur operasi standard (SOP) seperti penjarakan fizikal dapat dipatuhi ketika negara berada dalam tempoh pelaksanaan sekatan pergerakan penuh.

Pemimpin parti politik termasuk pembangkang dipanggil menghadap Yang di-Pertuan Agong secara berperingkat bermula semalam, dan bagi pemimpin parti-parti politik di Sarawak, majlis menghadap diadakan secara dalam talian yang dijadualkan pada 14 Jun.

Secara kebiasaannya, beliau selaku ketua kerajaan akan menghadap Seri Paduka sebelum mesyuarat Kabinet berlangsung pada setiap Rabu, bagi menyembah maklum perkembangan pentadbiran negara.

Selepas Muhyiddin yang juga Presiden Bersatu, adalah Ketua Pembangkang Datuk Seri Anwar Ibrahim yang juga Presiden PKR, diikuti Setiausaha Agung DAP Lim Guan Eng dan disusuli Presiden Parti Amanah Negara (Amanah) Mohamad Sabu mengakhiri sesi semalam.

Sementara itu, Tuan Ibrahim yang menghadap Seri Paduka pada sebelah pagi, dalam kenyataan petang ini, berkata perbincangan yang berlangsung hampir satu jam meliputi perkembangan isu COVID-19, darurat dan persidangan Parlimen.

“Tuanku (Al-Sultan Abdullah) sangat terbuka dan mesra berbincang, namun baginda serius apabila menitahkan hal-hal yang berkaitan kes-kes COVID-19 yang sedang berlaku.

“PAS merupakan sebahagian daripada komponen kerajaan akan terus mendukung pendirian yang diambil untuk menangani pandemik COVID-19 yang melanda negara hari ini,” katanya.


UTeM laksana PRK atas talian

DURIAN TUNGGAL 14 Jan – Universiti Teknikal Malaysia Melaka (UTeM) menjalankan proses Pilihan Raya Kampus (PRK) bagi sesi 2022 secara dalam talian sepenuhnya.

Timbalan Naib Canselor Hal Ehwal Pelajar, UTeM Datuk Dr Sabri Mohamad Shariff berkata, proses pilihan raya kali ini dilaksanakan menerusi kaedah itu berbanding sebelum ini yang hanya pembuangan undi sahaja dilakukan secara atas talian.

Jelasnya, kesemua proses dan pelaksanaan secara dalam talian ini bermula seawal proses penjualan borang calon, pendaftaran pencalonan, proses berkempen sehingga proses pembuangan undi.

“Menerusi kaedah ini, perjalanan prosesnya berjalan lebih lancar sekali gus memudahkan 13,116 pelajar UTeM untuk membuang undi melalui platform [email protected] E-undi dan aplikasi MyUTeM.

“Ianya mudah bagi mereka untuk memilih calon pilihan mereka menjadi ahli Majlis Perwakilan Pelajar (MPP) UTeM yang baharu sesi 2022,” ujarnya ketika ditembual sewaktu memantau proses pembuangan undi secara dalam talian pada PRK UTeM.

Dr Sabri berkata, kaedah ini dilihat sebagai selari dengan musim pandemik yang mana tidak kira di mana sahaja penuntut UTeM berada mereka tetap boleh membuang undi dengan jayanya.


Pertandingan Pidato Rukun Negara berpotensi jadi acara tahunan

MELAKA 16 Sept – Kerajaan negeri bercadang menjadikan Pertandingan Pidato Rukun Negara (PPRN) Peringkat Kebangsaan, Piala Pusingan Tuan Yang di-Pertua Negeri Melaka sebagai acara tahunan dan positif ia dapat menarik penyertaan berlipat kali ganda pada masa hadapan.

Exco Perpaduan, Hubungan Masyarakat, Tenaga Kerja dan Hal Ehwal Pengguna negeri Datuk Seri Ismail Othman berkata, penyertaan kali ini yang mencecah 970 peserta membuktikan berpidato masih mendapat tempat dalam kalangan masyarakat tanpa mengira umur dan bangsa.

“Pertandingan ini perlu diteruskan untuk memartabatkan lima prinsip Rukun Negara dan pada masa yang sama sebagai usaha mewujudkan kefahaman, amalan serta meningkatkan penggunaan Bahasa Melayu dalam kehidupan seharian masyarakat berbilang kaum.

“Untuk itu kita harap pada masa hadapan lebih ramai menyertai pertandingan ini. Kita doakan agar tahun depan ia dapat dilakukan secara bersemuka, terutama selepas semua rakyat telah divaksin dan keadaan pandemik reda,” katanya.

Beliau berkata demikian kepada Bernama selepas pertandingan bertemakan Rukun Negara Sebagai Prinsip Perpaduan Demi Kejayaan dan Kestabilan Rakyat yang dilakukan secara hibrid di Pejabat Tuan Yang Terutama Yang Dipertua Negeri Melaka, di sini hari ini.

Ismail berkata, pihaknya akan melakukan penambahbaikan dalam aspek penyusunan dan pengaturan pertandingan mengikut kesesuaian keadaan malah lebih bersedia sekiranya pertandingan tersebut terpaksa dilakukan secara maya sekali lagi di masa hadapan.

“Kita akui terdapat beberapa masalah yang timbul seperti audio peserta kurang jelas memandangkan ia mungkin dirakam dalam bilik atau persekitaran tidak sesuai. Jadi, kita akan menambah baik perkara-perkara ini pada masa depan,” katanya.

Hari ini adalah kemuncak Pertandingan Pidato Rukun Negara (PPRN) Peringkat Kebangsaan, Piala Pusingan Tuan Yang Terutama Yang Dipertua Negeri Melaka bertemakan Rukun Negara Sebagai Prinsip Perpaduan Demi Kejayaan dan Kestabilan Rakyat.

Pada pertandingan peringkat akhir ini, sebanyak 15 peserta daripada lima kategori iaitu Awam, Bukan Melayu, Institut Pengajian Tinggi, Sekolah Menengah dan Sekolah Rendah mempersembahkan kehebatan masing-masing bagi merebut hadiah wang tunai berjumlah RM300 hingga RM5,000.


Justin nafi tinggalkan Melaka United

KETUA Pegawai Eksekutif Kelab Bolasepak Melaka United (Melaka United FC) Datuk Wira Justin Lim nafi telah meletak jawatan dan meninggalkan kelab itu.

“Pencapaian kita sejak pengambilalihan kelab pada tahun lalu juga boleh dibanggakan dan saya percaya pasukan tahun ini lebih baik dan mampu mencipta lebih banyak kejayaan dengan kerjasama semua pihak berkepentingan.

“Saya merupakan ahli perniagaan yang masih baru di dalam industri bola sepak. Sudah pastinya saya tidak terlepas untuk menghadapi pelbagai cabaran dan ini merupakan ‘learning curve’ untuk saya membawa kelab ini ke tahap lebih baik dari sebelum ini.

Dalam pada itu, Justin berkata, skuad Hang Tuah akan terus menghargai sokongan dan kesabaran para peminat, penaja, Kerajaan Negeri Melaka, Persatuan Bola Sepak Melaka (MUSA) dan semua pihak berkepentingan.


ATM atur gerak petugas, kelengkapan hospital medan ke Turkiye

KUALA LUMPUR, 10 Feb – Angkatan Tentera Malaysia (ATM) mengatur gerak petugas dan kelengkapan Hospital Medan Malaysia (HMM) Tahap Tiga ke Turkiye untuk tempoh enam minggu bagi memberi bantuan kemanusiaan kepada mangsa gempa bumi di negara itu.

Panglima ATM Jen Tan Sri Affendi Buang berkata dengan kebijaksanaan dan pengalaman petugas-petugas yang terlibat dalam Op Starlight itu, mereka mampu mengendalikan situasi semasa sekali gus dapat meredakan sebarang ketegangan.

“Saya meminta petugas-petugas yang terlibat agar kekal fokus dan bersedia dari aspek fizikal dan mental agar dapat memberikan khidmat bantuan yang terbaik kepada mangsa-mangsa gempa bumi berkenaan,” katanya dalam ucapan pada Majlis Penghantaran Op Starlight 2 di Pangkalan Udara Subang di sini, awal pagi tadi.

Sementara itu, Markas ATM dalam kenyataan hari ini memaklumkan tujuan utama pengoperasian HMM di Turkiye ini adalah bagi menzahirkan hasrat murni kerajaan Malaysia dalam memberikan bantuan kemanusiaan kepada mangsa yang terjejas akibat bencana alam berkenaan.

Menurut kenyataan itu keseluruhan 106 pegawai dan anggota ATM diketuai oleh Brig Jen Datuk Dr Amran Amir Hamzah sebagai Pemerintah Operasi diterbangkan ke Turkiye dalam tiga fasa penghantaran mulai hari ini menggunakan pesawat A400 dan pesawat komersial.

HMM yang akan ditempatkan di Adiyaman dengan bantuan koordinasi dari Kedutaan Turkiye di Malaysia, Kementerian Luar dan Agensi Pengurusan Bencana Negara berkapasiti 60 katil turut dilengkapi kemudahan wad, Bilik Pembedahan, Unit Rawatan Rapi, Radiologi dan makmal.

Gempa bumi besar berukuran 7.8 pada skala Richter yang melanda selatan Turkiye dan barat laut Syria pada Isnin lepas telah meragut puluhan ribu nyawa.

Turkiye pada Selasa mengisytiharkan darurat selama tiga bulan di 10 wilayah iaitu Adana, Adıyaman, Diyarbakir, Gaziantep, Hatay, Kahramanmaras, Kilis, Malatya, Osmaniye dan Sanliurfa bagi memastikan misi SAR berjalan lancar.


MOF cuba cara baharu agih peruntukan Belanjawan 2021

AYER KEROH 22 Julai – Kementerian Kewangan Malaysia (MOF) mempertaruhkan kaedah baharu dalam mengagihkan Belanjawan 2021 yang akan dibentang pada 6 November depan.

Menterinya, Senator Tengku Datuk Seri Zafrul Tengku Abdul Aziz berkata, lari dari kebiasaan, buat pertama kalinya pihak kementerian menggunakan pendekatan turun padang menerusi Jelajah Konsultasi Belanjawan 2021 di beberapa negeri yang terpilih.

“Ini adalah kali pertama. Selalunya, untuk konsultasi belanjawan, kita akan bermula di Kementerian Kewangan sendiri. Tetapi untuk Belanjawan 2021, kita bermula di negeri-negeri.

“Saya rasa adalah baik untuk kami pergi ‘on the ground’ dan mendengar masalah-masalah yang dihadapi terutama memandangkan dunia sedang terkesan dengan pandemik Covid-19.

“Jadi dari situ, kita akan mengkaji cadangan-cadangan yang diberikan di pihak kementerian dan selepas itu kita akan ‘engage’ dengan semua kementerian yang berkaitan melalui apa jua cadangan yang dikemukan nanti,” katanya.

Dalam pada itu, Tengku Zafrul berkata, pihaknya juga komited untuk memantau keberkesanan setiap peruntukan yang telah diagihkan kepada rakyat yang terkesan sepanjang tempoh Covid-19.

Jelasnya, dengan cara itu pihaknya dapat mengenal pasti sama ada peruntukan yang diagih memberi impak yang positif kepada rakyat ataupun tidak.


Arwah pernah luah hasrat ingin pulang ke kampung jaga ayah – Kakak

KUALA BERANG 9 Sept – “Arwah pernah meluahkan hasrat ingin berhenti kerja dan pulang ke kampung untuk menjaga ayah yang menghidap penyakit lelah kronik.”

Demikian kata Ayu Megawati Mohd Said, kakak kepada seorang jurutera Muhammad Sufian yang ditemukan meninggal dunia di sebuah rumah, selepas insiden memecahkan cermin masjid Taman Scientex, Pasir Gudang, Johor, Ahad lalu.

Beliau berkata adik bongsunya itu telah bertugas di Johor sejak tiga tahun lepas dan tidak pernah berkelakuan agresif sebelum ini namun, akhir-akhir ini kerap menyatakan hasratnya untuk pulang ke kampung.

“Saya dan arwah tinggal berdekatan antara satu sama lain di Johor Bharu. Pada Sabtu lepas arwah telah beberapa kali mendesak serta mengajak saya untuk pulang ke kampung bersamanya tetapi saya meminta beliau bersabar hingga Ahad bagi menguruskan dokumen rentas negeri.

“Namun, perancangan itu tidak tercapai apabila saya menerima panggilan kira-kira jam 4 pagi dan dimaklumkan kejadian yang berlaku,” katanya ketika ditemui pemberita di kediaman keluarganya di Taman Seri Sentosa, Kuala Berang, di sini semalam.

“Rutin kami adik-beradik membuat panggilan video secara berkumpulan selepas maghrib dan arwah akan menamatkan perbualan apabila masuk waktu azan isyak, tetapi sejak dua minggu kebelakangan ini arwah berbual lebih lama berbanding sebelumnya,” katanya.

Dalam kejadian Ahad lalu, jurutera kimia itu ditemukan maut dengan kesan kecederaan pada pergelangan tangan serta kaki kanan di rumah sewanya dan sebelum itu dikatakan mengamuk di Masjid Taman Scientex apabila mendapati pintu masjid ditutup selepas waktu isyak.


KKM kaji semula SOP bawa pesakit psikatri ke fasiliti kesihatan

KUALA LUMPUR, 15 Feb – Kementerian Kesihatan (KKM) akan mengkaji semula prosedur operasi standard (SOP) membawa pesakit psikiatri untuk mendapatkan rawatan di fasiliti kesihatan.

Ketua Pengarah Kesihatan Tan Sri Dr Noor Hisham Abdullah berkata perkara itu penting kerana melibatkan keselamatan pesakit lain yang berada di premis sama.

Beliau berkata antara SOP yang perlu diperkemaskan ialah berkaitan penempatan pesakit psikiatri sewaktu mereka dibawa untuk mendapatkan rawatan selain ketika menunggu rawatan diberikan.

“Apa yang kita lihat sekarang pesakit psikiatri ini dalam keadaan agitate (gelisah) di tempat awam, jadi dia boleh bertindak apa-apa sahaja.

“Jadi kita lihat mana proses atau SOP yang kita kena kemaskan, jika pesakit ini dibawa untuk mendapatkan rawatan, di mana kita ingin tempatkan mereka sepanjang proses berkenaan,” katanya dalam sidang media selepas hadir Program Inisiatif Pembedahan Global di Pusat Perubatan Subang Jaya, hari ini.

Dr Noor Hisham berkata demikian ketika diminta mengulas mengenai insiden seorang pesakit psikiatri yang dibawa oleh polis untuk menerima rawatan, bertindak menikam orang awam dalam kejadian di Hospital Selayang, semalam.

Tambahnya, kejadian itu boleh berlaku di mana-mana sahaja dan anggapan awam bahawa pesakit psikiatri berkenaan bertindak di luar kawalan kerana faktor kesesakan di Jabatan Kecemasan hospital terbabit bukanlah sebab utama.

Sementara itu, Dr Noor Hisham enggan mengulas lanjut ketika ditanya mengenai perkembangan penyediaan Kertas Putih KKM berkait perolehan vaksin COVID-19 yang akan dibentangkan di Parlimen.

“Saya tak nak komen, perkara berkenaan (perolehan vaksin) telah dijawab kepada PAC (Jawatankuasa Kira-Kira Wang Negara), ada 512 muka surat (laporan) dan juga pengerusi PAC telah buat pengumuman sebenarnya.

Pada 8 Feb lepas, Perdana Menteri Datuk Seri Anwar Ibrahim berkata Kertas Putih perolehan dan kos pembelian vaksin COVID-19 akan dibentangkan pada persidangan Parlimen ini kerana didapati tidak mengikut prosedur serta dilakukan tanpa melalui persetujuan Peguam Negara.


1,781 Tabika perpaduan laksana PdPR

PUTRAJAYA, 21 Jan. – Kaedah Pengajaran dan Pembelajaran di Rumah (PdPR) telah dilaksanakan di 1,781 Tabika Perpaduan (TP) melibatkan 35,984 pelajar berikutan arahan Kementerian Perpaduan Negara (KPN) untuk menangguhkan operasi pembukaan bersemuka sepanjang tempoh Perintah Kawalan Pergerakan (PKP) 2.0.

Menteri Perpaduan Negara Datuk Halimah Mohamed Sadique berkata, PdPR dilaksanakan dengan lancar di seluruh TP melalui kaedah dalam talian atau luar talian.

Daripada 1,781 TP, sebanyak 1,067 tabika atau 60 peratus menggunakan PdPR secara luar talian iaitu bahan pengajaran dihantar melalui Google Classroom, WhatsApp, Telegram, e-mel dan platform yang sesuai.

Manakala sebanyak 658 tabika atau 37 peratus TP mengikuti pembelajaran secara dalam talian iaitu secara langsung menerusi aplikasi Zoom, Google Meet, Webex dan seumpamanya, katanya dalam satu kenyataan di sini hari ini.

Halimah berkata hanya tiga peratus yang mewakili 56 buah tabika mengikuti pembelajaran secara pendekatan luar talian iaitu murid diberi tugasan berkaitan dengan lebih awal secara manual.

Beliau berkata kaedah secara luar talian digunakan apabila terdapat kekangan capaian internet dan ketidakhadiran ibu bapa bersama semasa sesi pembelajaran berlangsung.

“Inisiatif dan kreativiti tenaga pengajar kelas TP dalam pelaksanaan PdPR ini akan sentiasa dipertingkatkan dari semasa ke semasa melalui latihan dan sokongan peralatan bagi memanfaatkan kemajuan teknologi dan memastikan pembelajaran murid berjalan lancar,” katanya.


Dua remaja maut rempuh treler

KUANTAN, 31 Mac – Dua remaja maut selepas motosikal ditunggangi mereka merempuh treler yang berada di bahu jalan di Jalan Gambang, Batu Tiga Tanah Putih di sini pada 4.30 pagi tadi.

Ketua Polis Daerah Kuantan ACP Wan Mohd Zahari Wan Busu berkata penunggang motosikal Mohamad Izhar Iskandar Mohamad Pazelong dan pembonceng Wan Ezremy Shaqir Wan Erman Shafri kedua-duanya berusia 18 tahun disahkan meninggal dunia di lokasi kejadian.

“Kemalangan dipercayai berlaku selepas motosikal mangsa dari arah Gambang ke Kuantan hilang kawalan lalu masuk ke laluan bertentangan sebelum merempuh bahagian kiri hadapan treler,” katanya dalam kenyataan di sini hari ini.

Wan Mohd Zahari berkata jenazah mangsa dibawa ke Hospital Tengku Ampuan Afzan (HTAA) di sini untuk bedah siasat selepas keputusan ujian saringan COVID-19 diperoleh dan siasatan lanjut dijalankan mengikut Seksyen 41(1) Akta Pengangkutan Jalan 1987.


Mohd Ali Rustam takes oath of office as 7th Yang Dipertua Negeri of Melaka

MELAKA June 5 — Tun Mohd Ali Rustam took his oath of office today as the seventh Yang DiPertua Negeri of Melaka.

Mohd Ali, 70, also signed the instrument of oath of office at the ceremony held at the Balai Istiadat of Seri Negeri in Ayer Keroh here.


Seorang maut, tiga cedera dua tangki minyak mentah terbakar

SHAH ALAM 1 Mei. – Seorang lelaki warga Indonesia maut manakala tiga lagi cedera ringan apabila dua tangki minyak mentah terbakar di kilang Emery Oleo Chemical di Kawasan Industri Telok Panglima Garang hari ini.

“Mangsa maut ketika melakukan kerja kimpalan dan akibat letupan, beliau terjatuh dari aras tinggi lebih kurang 10 meter,” menurutnya dalam kenyataan hari ini.

Beliau berkata mengikut laporan, kebakaran itu menyaksikan dua tangki minyak mentah terbakar sebanyak 50 peratus dan terletak di kawasan kilang berkeluasan 100×100 kaki persegi.


Agong berkenan lancar Tafsir Pimpinan Ar-Rahman Edisi Rumi Baharu

KUALA KUBU BHARU, 9 Sept – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan mencemar duli melancarkan kitab Tafsir Pimpinan Ar-Rahman Edisi Rumi Baharu hari ini.

Pelancaran kitab itu disempurnakan Al-Sultan Abdullah dalam Majlis Lawatan Kerja baginda dan Raja Permaisuri Agong Tunku Hajah Azizah Aminah Maimunah Iskandariah ke Darul Quran Jabatan Kemajuan Islam Malaysia (Jakim) di sini.

Jakim dan Rimbunan Islamik Media Sdn Bhd dalam kenyataan bersama memaklumkan antara kelebihan cetakan terbaharu itu ialah ia merupakan satu-satunya kitab tafsir yang lengkap diterbitkan oleh Jakim, karya terjemahan oleh penulis tempatan yang berkelayakan dan diiktiraf, serta saiz yang lebih besar dan mesra pembaca berbanding versi asal.

Menteri di Jabatan Perdana Menteri (Hal Ehwal Agama) Datuk Idris Ahmad ketika menyampaikan sembah ucapan aluan berkata sesuai dengan perkembangan zaman tanpa mengabaikan teras-teras dalam ilmu tafsir serta tadabbur al-Quran serta berpandukan pandangan alim ulama dalam negara sebagai rujukan, kitab itu sewajarnya diangkat menjadi rujukan rasmi umat Islam di Malaysia.

“Semoga umat Islam di negara in akan terus memahami serta menghayati ayat-ayat al-Quran melalui penerbitan Tafsir Pimpinan Ar-Rahman Edisi Rumi Baharu ini,” katanya.

Terdahulu, pasangan diraja itu berangkat tiba di institut pengajian al-Quran berkenaan pada 9 pagi diiringi Idris dan Ketua Pengarah Jakim Datuk Hakimah Mohd Yusoff.

Majlis lawatan itu dimulakan dengan bacaan al-Quran, disusuli sembah ucapan aluan oleh Idris, diikuti sembah taklimat Pengarah Darul Quran Mohamad Kori Jusoh, persembahan nasyid dan pelancaran tafsir pimpinan Ar-Rahman Edisi Rumi Baharu oleh Al-Sultan Abdullah.

Seri Paduka berdua kemudiannya berkenan melawat bilik kuliah dan beramah mesra dengan kakitangan serta pelajar institut pengajian itu, sebelum berkenan mengurniakan sumbangan kepada 20 pelajar Darul Quran Jakim daripada golongan asnaf.


Sebanyak 3,483 laporan polis diterima berkaitan PRU15

KUALA LUMPUR, 22 Nov – Polis Diraja Malaysia (PDRM) telah menerima sebanyak 3,483 laporan berkaitan Pilihan Raya Umum ke-15 (PRU15) dalam tempoh bermula 4 Nov hingga semalam.

Pengarah Operasi PRU15 PDRM Datuk Seri Hazani Ghazali berkata daripada jumlah itu, Kedah mencatatkan jumlah laporan kesalahan tertinggi iaitu sebanyak 453, diikuti Selangor (449), Pahang (433), Kelantan (432); Perak (335) serta Johor (304).

Sebanyak 236 laporan pula diterima di Negeri Sembilan, Kuala Lumpur (224); Perlis (214); Sabah (120); Sarawak (88); Pulau Pinang (85); Terengganu (63) dan Melaka (47), katanya dalam kenyataan hari ini.

“Sebanyak 515 kertas siasatan telah dibuka, 180 kes telah dirujuk kepada Timbalan Pendakwa Raya,” katanya dengan enam telah dituduh dan empat individu dijatuhi hukuman.

Sementara itu, Hazani yang juga Pengarah Jabatan Keselamatan Dalam Negeri dan Ketenteraman Awam Bukit Aman berkata semalam, enam kertas siasatan telah dibuka melibatkan dua di Kelantan dan masing-masing satu di Perak, Melaka, Johor dan Sabah.


Program ‘Outreach’ dilaksana di KL, Putrajaya kesan penduduk tercicir menerima vaksin

JELEBU 6 Sept – Program ‘outreach’ vaksinasi bagi mengenal pasti penduduk yang tercicir menerima suntikan vaksin COVID-19 di Kuala Lumpur dan Putrajaya akan dilaksana semula dalam masa terdekat, kata Timbalan Menteri Wilayah Persekutuan Datuk Seri Jalaluddin Alias.

Beliau berkata tumpuan diberikan kepada penduduk di kawasan yang merekodkan kes COVID-19 melebihi 500 kes dalam tempoh dua minggu lepas terutamanya di kawasan Projek Perumahan Rakyat (PPR) dan Perumahan Awam Dewan Bandaraya Kuala Lumpur (DBKL).

“Sekiranya ada peningkatan 500 kes COVID-19, kami akan hantar vaksinasi secara bergerak (mobile). Jadi, mana-mana warga kota yang berusia 18 tahun ke atas belum mendapatkan vaksin mereka boleh segera ke lokasi outreach berkenaan nanti.

“Pada awalnya program itu sudah dihentikan, namun saya ada mengadakan perbincangan bersama Menteri Wilayah Persekutuan Datuk Seri Shahidan Kassim agar mewujudkan semula program berkenaan bagi mengekang penularan COVID-19,” katanya.

Jalaluddin yang juga Ahli Parlimen Jelebu, berkata demikian kepada pemberita selepas menghadap Undang Luak Jelebu Datuk Maarof Mat Rashad di Balai Undang Luak Jelebu, Kuala Klawang, di sini hari ini.

Jalaluddin berkata, walaupun tahap vaksinasi dalam kalangan penduduk di Kuala Lumpur dan Putrajaya melebihi 170 peratus hasil data diperoleh kementerian berkenaan, maklumat jumlah lebih terperinci diperlukan bagi memudahkan peralihan fasa Pelan Pemulihan Negara (PPN).

Katanya, perkara itu dibincangkan dalam mesyuarat pasca Jawatankuasa Koordinasi dan Pengurusan COVID-19 baru-baru ini, bagi membolehkan dua wilayah berkenaan beralih ke Fasa Dua PPN dalam tempoh terdekat.


CUEPACS mohon kerajaan kaji semula elaun anggota bomba

KUALA LUMPUR, 13 Dis – Kongres Kesatuan Pekerja-Pekerja Di Dalam Perkhidmatan Awam (CUEPACS) memohon kepada kerajaan agar mengkaji semula elaun Bayaran Insentif Bomba (BIB) Jabatan Bomba dan Penyelamat Malaysia (JBPM) sebanyak RM110 sebulan ketika ini.

Presidennya Datuk Adnan Mat berkata jumlah tersebut tidak setimpal dengan bebanan dan risiko kerja anggota JBPM yang diarahkan bekerja 12 jam tanpa sebarang tuntutan tugasan lebih masa.

Katanya elaun BIB sebanyak RM110 itu bersamaan dengan RM1.10 sejam untuk waktu operasi syif 12 jam dan kali terakhir elaun itu dikaji ialah 14 tahun lepas.

“Elaun BIB yang diterima oleh anggota JBPM adalah RM27.50 pada tahun 90-an, manakala pada tahun 2000 dinaikkan kepada RM90 dan RM110 pada 2007,” katanya dalam kenyataan hari ini.

Menurutnya CUEPACS difahamkan, JBPM sendiri sebelum ini telah memohon untuk menaikkan elaun BIB kepada anggota mereka namun sehingga kini belum diputuskan oleh kerajaan.

“Pekerjaan anggota bomba yang turut berada di barisan hadapan negara memerlukan pengorbanan yang besar dan nilai pengorbanan tersebut tidak boleh disamakan dengan wang ringgit, namun perlulah setimpal dengan perkhidmatan terutama mereka yang berkhidmat dalam bahagian operasi dan menyelamat,’’ katanya.

Menurut Adnan peningkatan elaun perkhidmatan itu merupakan inisiatif yang boleh diberikan kerajaan bagi menghargai anggota JBPM, selain memastikan segala peralatan yang diterima agensi itu mematuhi piawaian keselamatan serta diselenggara dengan baik.

Dalam pada itu, beliau turut menzahirkan dukacita dengan pemergian seorang anggota bomba yang terkorban akibat terkena letupan ketika operasi memadam kebakaran kilang di Segamat, Johor. – BERNAMA


Majlis Fatwa mesyuarat esok kemas kini SOP masjid, surau

SHAH ALAM 4 Okt. – Majlis Fatwa Kebangsaan akan bermesyuarat esok bagi memperhalusi Prosedur Operasi Standart (SOP) di masjid dan surau berikutan peningkatan kes COVID-19 di seluruh negara.

Menteri Di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri berkata mesyuarat esok juga akan mengambil kira pelbagai pandangan yang dikemukakan mengenai isu berkenaan.

“Mesyuarat nanti bukan hanya akan membincangkan SOP di kawasan merah sahaja tetapi di semua kawasan,” katanya kepada pemberita ketika diminta mengulas sama ada kerajaan akan mengehadkan semula jumlah kehadiran jemaah di masjid dan surau berikutan peningkatan jangkitan COVID-19.

Sementara itu mengulas mengenai pergerakan pengikut Hizbut Tahrir Malaysia (HTM), Zulkifli berkata pihaknya menyokong penuh tindakan Majlis Agama Islam Johor yang memgharamkan fahaman berkenaan kerana bertentangan dengan akidah Ahli Sunnah Wal Jamaah dan boleh memecahbelahkan perpaduan masyarakat.

Katanya juga setakat ini pihaknya tiada sebarang perancangan untuk melakukan perbincangan dengan kumpulan berkenaan yang didakwa telah menular ke negeri lain.

Ditanya sama ada pihaknya akan mengenakan tindakan terhadap kumpulan berkenaan, Zulkifli berkata tindakan ke atas kumpulan berkenaan adalah di bawah bidang kuasa majlis agama negeri masing-masing.

Seramai 80 peserta berusia tujuh hingga 12 tahun daripada 10 negeri menyertai pertandingan itu yang julung kali diadakan dalam norma baharu.

Bagi kategori Tilawah Al-Quran (lelaki), johan dirangkul oleh Mohamad Hazman Ilias dari Kelantan manakala Ahmad Hazim Azrulrazi dan Ahmad Fahim Aminuddin dari Johor dan Pahang meraih tempat kedua dan ketiga.

Bagi kategori Tilawah Al-Quran (perempuan) Khairunnizifah Imani Ishak dari Johor muncul sebagai johan manakala Nor Afiqah Razali dari Perak (pemenang kedua) dan Nur Zaedatul Amni Mohamad Zaki dari Kelantan di tempat ketiga.


Ketengah batik ‘clay’ Kampung Rim

RIM 28 Februari – Batik ‘clay’ (tanah liat) dihasilkan penduduk Dewan Undangan Negeri (DUN) Rim akan dipromosikan sehingga ke pasaran luar bagi memberi pulangan ekonomi kepada masyarakat di kawasan luar bandar itu.

Ahli Dewan Undangan Negeri (Adun) Rim, Datuk Khaidhirah Abu Zahar berkata, sehingga kini komuniti di Kampung Rim sangat aktif dalam menghasilkan produk kraftangan tersebut.

“Ini antara usaha kita untuk bangunkan produk-produk dihasilkan komuniti Kampung Rim, biarpun baharu sahaja diwujudkan namun kerjasama antara kementerian serta jabatan terlibat sangat menggalakkan.

“Ini juga salah satu produk tempatan yang kita bawa pada pameran di Johor Bahru sebelum ini dan insya-Allah kita akan bawa juga ke pameran di Kuala Lumpur bulan Mac nanti.

“Sasaran kita untuk jadikan ini sebagai produk industri kraftangan yang datangnya daripada penduduk kampung, selain pembuatannya yang lebih mudah, batik ini juga sangat mesra alam berbanding batik lilin,” katanya kepada Melaka Hari Ini.

Khaidhirah yang juga Timbalan Speaker DUN turut berhasrat untuk mempromosikan batik ‘clay’ itu sehingga ke peringkat yang lebih tinggi sekali gus membawa jenama DUN Rim ke persada dunia.

“Komuniti ini saya lihat sangat aktif, impian saya nak tengok kalau ianya boleh dijadikan satu produk yang mampu dijayakan orang kampung sehingga ke peringkat lebih tinggi.

“Mereka (penduduk kampung) perlu ada usaha sendiri untuk pasarkan produk ini atau kita sendiri akan wujudkan bengkel khas dalam pembuatan batik clay ini,” katanya.

Bagi menjana ekonomi penduduk Kampung Rim, Khaidhirah berusaha membaik pulih kira-kira 10 gerai di medan selera pekan Rim demi keselesaan dan kemudahan peniaga di kawasan itu.

Beliau berkata menerusi peruntukan sejumlah RM500,000 daripada Kementerian Pembangunan Kerajaan Tempatan (KPKT) yang diluluskan tahun lalu, usaha itu dapat dilaksanakan pada tahun ini.

“Ini adalah medan selera sedia ada, cumanya kita membaik pulih atau menaik taraf medan selera ini supaya menjadi lebih cantik dengan infrastruktur yang lengkap.

“Sebelum ini kita menaik taraf medan selera Simpang Bekoh, sekarang di Pekan Rim, dengan kos sara hidup yang tinggi saya percaya inisiatif ini dapat memberi ruang kepada orang kampung untuk menjana ekokomi,” katanya.

“Sekarang ini saya sedang mencari guru-guru yang berpengalaman di sekitar daerah Jasin dan Melaka Tengah dengan kerjasama Pejabat Pendidikan Daerah (PPD) untuk mengajar tuisyen anak-anak DUN Rim.

“Saya tawarkan tuisyen secara percuma kerana ramai ibu bapa yang tidak mampu untuk hantar anak-anak mereka dengan kos sara hidup yang semakin tinggi sekarang.

“Fokus kita adalah subjek teras dalam pelajaran anak-anak ini, tuisyen ini diberikan kepada murid Darjah 5 dan 6 serta pelajar Tingkatan 3 hingga 5.

“Kalau satu subjek biasanya bayaran dikenakan RM50, bayangkan tiga atau subjek sudah mencecah berapa untuk seorang, ditambah pula kalau anak mereka ramai jadi kos akan lebih tinggi,” katanya.

“Sebelum ini sudah ada cumanya secara dalam talian sahaja, jadi kali ini kita akan buat secara bersemuka di Japerun Rim, insya-Allah dalam waktu terdekat kita akan laksanakan kelas tuisyen ini,” katanya.


Sembilan pesilat bawa cabaran di pentas akhir

Selain Siti Rahmah Mohamed Nasir dan Mohd Al Jufferi Jamari, Muhammad Robial Sobri turut memastikan namanya tersenarai ke pentas akhir apabila menewaskan pesilat dari Amerika Syarikat Earl Hulburt dengan keputusan 47-14 dalam Kelas I Putera pada aksi separuh akhir malam tadi.

Pemenang pingat emas Sukan SEA 2017 itu akan bertemu wakil Singapura Muhammad Nurshahfareeq Shahrudin yang sebelum itu menafikan kemenangan Saranon Glompan dari Thailand dengan keputusan 34-30.

Empat lagi pesilat wanita Nor Izzatul Fazlia Mohamad Tahir, Nor Farah Mazlan, Olivia Chong dan Siti Shazwana Ajak turut cemerlang dengan mara ke saingan akhir.

Beraksi dalam Kelas Terbuka 2 Puteri, Nor Izzatul Fazlia menempah tiket final dengan menewaskan pesilat Thailand, Swichada Pruphetkaew dengan keputusan 33-27.

Nor Farah yang beraksi dalam Kelas A Puteri pula menewaskan Dinda Nuraidha dari Indonesia dengan keputusan 73-55 manakala Oliva mengecewakan peserta Vietnam Nguyen Thi Tra My dalam Kelas Terbuka 1 dengan kemenangan 29-25.

Turut mengiringi ke pentas akhir adalah Mohamad Khairi Adib Azhar yang menewaskan Nguyen The Vu dengan keputusan 37-14 dalam Kelas B Putera dan Aizad Akbar yang mengecewakan pesilat Vietnam Bui Van Thong 54-42 dalam Kelas A.

Pada aksi final Kategori Artistik yang berlangsung Jumaat lepas, Malaysia meraih tiga emas melalui Kelas Ganda Lelaki, Regu Lelaki dan Kategori Solo Kreatif Wanita.

Aksi final edisi kejuaraan ke-19 ini akan berlangsung di Dewan Pusat Dagangan Antarabangsa Melaka (MITC), selepas mengharungi enam hari perlawanan yang bermula 26 Julai lepas, dengan penyertaan lebih 500 peserta dari 40 negara termasuk Indonesia, Thailand, Filipina, Kanada, Vietnam dan Malaysia selaku tuan rumah.


Peranan PPP penting pastikan rakyat dapat perkhidmatan kesihatan terbaik

KUALA LUMPUR, 10 Mac – Peranan Penolong Pegawai Perubatan (PPP) sangat penting termasuk penglibatan mereka secara aktif dalam aktiviti saringan, rawatan dan kawalan semasa pandemik COVID-19, dalam memastikan rakyat di negara ini mendapat perkhidmatan kesihatan terbaik.

Ketua Pengarah Kesihatan Tan Sri Dr Noor Hisham Abdullah berkata peranan PPP di perkhidmatan rawatan prahospital dan ambulans juga amat penting, dalam penyampaian perkhidmatan kesihatan kepada masyarakat.

“Malah Cawangan Perkhidmatan Penolong Pegawai Perubatan juga merupakan sekretariat latihan bagi pihak Kementerian Kesihatan Malaysia (KKM), untuk melatih anggota Jabatan Bomba dan Penyelamat Malaysia di Unit Bantuan Perkhidmatan Kecemasan (EMRS),” katanya dalam catatan di laman Facebook rasmi beliau sempena sambutan Hari Pembantu Perubatan, hari ini.

Menurut Dr Noor Hisham, 10 Mac setiap tahun diisytiharkan sebagai hari pembantu perubatan di seluruh negara dan ia merupakan suatu bentuk penghargaan kepada mereka atas sumbangan terhadap penyampaian perkhidmatan kesihatan.

Mengenai tema sambutan tahun ini iaitu ‘Bersama perangi pandemik ke arah kesejahteraan keluarga Malaysia’, Dr Noor Hisham berkata ia mencerminkan kesungguhan warga PPP untuk memberi perkhidmatan kesihatan secara menyeluruh, profesional dan berdedikasi, bagi memastikan kesejahteraan masyarakat.

Beliau juga berharap melalui perancangan masa hadapan yang dibuat KKM, ia mampu meningkatkan lagi keupayaan PPP untuk menyumbang idea, tenaga, kemahiran dan kepakaran demi kebaikan bersama.

“Saya percaya profesion ini akan sentiasa memberi inspirasi dengan memberikan perkhidmatan kesihatan terbaik dengan penuh profesionalisme demi negara. Andalah adiwira di hati rakyat Malaysia,” katanya.- BERNAMA


Zaman Khan meninggal dunia

KUALA LUMPUR 11 Sept. – Bekas Pengarah Jabatan Siasatan Jenayah Bukit Aman, Tan Sri Zaman Khan Rahim Khan meninggal dunia pada jam 10.15 pagi ini.

Difahamkan jenazah akan dibawa ke Masjid Bukit Aman di ibu negara untuk disembahyangkan sebelum dikebumikan di Tanah Perkuburan Islam Bukit Kiara selepas solat Asar.

Laporan itu menyebut, Allahyarham sebelum ini dimasukkan ke unit rawatan rapi (ICU) Hospital Kuala Lumpur (HKL) awal bulan lepas selepas dilaporkan pengsan ketika menunggu janji temu dengan doktor.

Sebagai Pengarah JSJ Bukit Aman, Allahyarham terbabit dalam kes berprofil tinggi termasuk kes Botak Chin (Wong Swee Chin) dan P Kalimuthu, yang dikenali sebagai Bentong Kali.

Allahyarham pernah berkhidmat sebagai Ketua Polis Selangor dari 1975 hingga 1978 dan menamatkan perkhidmatan dalam pasukan beruniform sebagai Ketua Pengarah Penjara pada 1997.


[TERKINI] DAP tolak Norhizam calon PRN – Guan Eng

TENGKERA 19 Okt. – DAP bertegas menolak bekas Ahli Dewan Undangan Negeri (ADUN) Pengkalan Batu, Datuk Norhizam Hassan Baktee sebagai calon dalam Pilihan Raya Negeri (PRN) akan datang.

“Ini dijadikan sebagai satu keputusan tegas, kita tak terima dia (Norhizam) sebagai calon,” katanya pada sidang media dalam lawatan kerjanya di Pejabat DAP, Lorong Pandan, di sini hari ini.

Norhizam pada Pilihan Raya Umum ke-14 (PRU-14) menang atas tiket DAP sebelum ‘beralih arah’ menjadi calon Bebas dan memberi sokongan kepada UMNO sehingga membentuk kerajaan baharu pada Mac tahun lalu.

Bekas Exco Pertanian, Penternakan, Pembangunan Usahawan dan Koperasi kemudian pada 4 Oktober lalu sekali lagi menolak sokongan kepada kerajaan negeri bersama tiga ADUN lain kerana mendakwa hilang kepercayaan kepada kepimpinan Ketua Menteri, Datuk Seri Utama Sulaiman Md Ali.


Wan Azizah dipanggil ke Bukit Aman petang ini

Pengarah Jabatan Siasatan Jenayah Bukit Aman Datuk Seri Abd Jalil Hassan berkata Wan Azizah dipanggil untuk dirakam keterangan bagi membantu siasatan penerbitan buku bertajuk  ‘My Story: Justice in the Wilderness’ ditulis bekas Peguam Negara Tan Sri Tommy Thomas.

Sebelum ini media melaporkan pasukan petugas khas siasatan ke atas dakwaan Tommy dalam bukunya itu, mengadakan mesyuarat pertama di ibu negara, pada 23 Dis lepas.

Pasukan khas itu ditubuhkan bagi membuat siasatan awal berhubung beberapa dakwaan yang ditulis dalam buku itu termasuk isu pelantikan hakim, campur tangan melampau badan eksekutif dalam sistem kehakiman dan pendakwaan terpilih.

Tommy menerbitkan buku berkenaan pada awal tahun tahun lalu, namun menerima banyak kritikan daripada pelbagai pihak antaranya Jabatan Peguam Negara, peguam, ahli politik dan orang awam kerana dikatakan mengandungi unsur hasutan, penghinaan serta fitnah. – BERNAMA


Tun M semakin pulih, dipindah ke wad biasa – Marina

Anak sulung bekas perdana menteri itu berkata Dr Mahathir yang sebelum ini dirawat di Unit Rawatan Koronari IJN, kini ceria dan bersemangat untuk kembali pulih sepenuhnya.

“Daripada penilaian pasukan doktor pakar yang merawat Tun Dr Mahathir Mohamad, beliau didapati semakin pulih,” kata Marina dalam kenyataan hari ini.

Beliau berkata bagi mengelak jangkitan, kedua-dua Dr Mahathir dan isteri, Tun Dr Siti Hasmah Mohd Ali tidak dibenarkan menerima pelawat di IJN ketika ini.

Sabtu lepas, Marina dalam kenyataan memaklumkan bahawa keadaan Dr Mahathir stabil dan memberi respons yang baik kepada rawatan lanjutan prosedur elektif yang dijalankan 8 Jan lepas.

Sebelum ini, Dr Mahathir dimasukkan ke IJN pada 7 Jan bagi menjalani prosedur perubatan elektif sehari selepas itu dan dibenarkan keluar pada 13 Jan. – BERNAMA


Polis tahan tujuh lelaki culik pekerja Bangladesh

SHAH ALAM, 19 Feb – Polis Klang Selatan menahan tujuh lelaki tempatan di sekitar Shah Alam dan Klang awal pagi semalam disyaki terlibat dengan kes penculikan seorang pekerja binaan warga Bangladesh.

Ketua Polis Daerah Klang Selatan ACP Cha Hoong Fong berkata kesemua suspek lelaki berusia 20 hingga 25 tahun diberkas, antara pukul 1.30 hingga 4 pagi selepas adik mangsa membuat laporan polis kira-kira pukul 1 pagi pada hari yang sama.

Katanya menurut laporan, adik mangsa berusia 32 tahun itu menerima panggilan daripada seorang suspek menggunakan telefon milik abangnya berusia 38 tahun kira-kira pukul 8.57 malam, pada Khamis lepas.

“Menerusi panggilan itu, suspek memaklumkan abangnya itu ada bersama mereka dan meminta RM50,000 sekiranya mahu dilepaskan atau jika enggan memberikan wang mereka akan pergi ke rumahnya,” katanya dalam kenyataan hari ini.

Beliau berkata hampir sejam kemudian kumpulan suspek itu telah datang dengan membawa mangsa dan telah memukul adiknya dan tiga rakannya di rumah tersebut, sebelum suspek beredar dengan membawa sekali mangsa.

Katanya mangsa berjaya ditemui di tepi jalan di Shah Alam kira-kira pukul 1.31 pagi hari sama selepas ditinggalkan suspek. Mangsa kemudian dihantar ke Hospital Tengku Ampuan Rahimah (HTAR) Klang untuk rawatan lanjut.

Sementara itu, Polis Shah Alam sedang menyiasat kes berkenaan video tular memaparkan sebuah kereta yang memandu di lorong motosikal pada Rabu lepas di Lebuh Raya Shah Alam (Kesas) dari arah arah Klang ke Kuala Lumpur.

Ketua Timbalan Polis Daerah Shah Alam Ramsay Anak Embol dalam kenyataan berkata hasil siasatan awal mendapati seorang wanita berumur 69 tahun yang memandu dari rumahnya di Banting telah tersesat jalan, untuk pergi ke rumah anak saudaranya di Pandamaran.

“Pemandu itu telah panik dan hendak membuat pusingan U namun tersalah masuk ke laluan motosikal. Warga emas itu kemudian berhenti dan mengundurkan kenderaan untuk keluar semula ke laluan betul di Lebuh Raya Kesas,” katanya.

Beliau berkata kejadian tersebut tidak melibatkan sebarang kemalangan dan kecederaan dan kes disiasat dibawah Seksyen 42(1) Akta Pengangkutan Jalan 1987 kerana memandu secara melulu dan merbahaya sehingga mengganggu pengguna jalan raya yang lain. – BERNAMA


Hoki Melaka sedia pertahan kejuaraan Piala Razak

AYER KEROH 3 Sept. – Skuad hoki Melaka bersedia mempertahankan kejuaraan Piala Razak yang akan berlangsung pada 18 hingga 26 September depan.

Pengerusi Jawatankuasa NGO, Pembangunan Belia dan Sukan negeri Datuk Mohd Rafiq Naizamohideen berkata, sama seperti tahun lalu, Melaka akan menghantar dua pasukan terdiri daripada pasukan lelaki yang juga juara bertahan serta pasukan wanita.

Menurutnya, pihak Majlis Sukan Negara (MSN) Negeri Melaka telah memilih senarai atlet hoki terbaik untuk menggalas tugas dalam kejohanan itu membabitkan gabungan pemain lama dan baharu.

“Melaka selaku juara bertahan untuk kejohanan ini sudah pastilah kita berharap dapat mengekalkan prestasi sama seperti tahun lepas. Paling tidak kita sasarkan separuh akhir untuk pasukan lelaki dan kedudukan lima terbaik untuk pasukan wanita.

Beliau berkata demikian ketika ditemui selepas Mesyuarat Post Exco NGO, Pembangunan Belia dan Sukan Negeri di Bilik Mesyuarat Tun Fatimah di Seri Negeri, baru-baru ini.

Untuk rekod tahun lalu, skuad hoki lelaki Melaka muncul juara Piala Razak selepas menewaskan Johor 3-1 pada aksi final yang berlangsung di Stadium Hoki Nasional Bukit Jalil.


Pengasuh didakwa pukul, cakar bayi

AYER KEROH, 27 Mei – Seorang pengasuh dihadapkan ke Mahkamah Sesyen Ayer Keroh, di sini, hari ini atas pertuduhan memukul dan mencakar seorang bayi berusia 11 bulan, minggu lalu.

Mengikut pertuduhan, Nabilah dipercayai menganiaya seorang kanak-kanak perempuan di sebuah Taman Asuhan Kanak-kanak (Taska) dengan mencakar pipi sebelah kiri dan memukul badan mangsa menggunakan tangan.

Kesalahan itu dilakukan di sebuah Taska di Taman Seri Telok Mas, Melaka antara jam 5.30 petang hingga 5.45 petang, 18 Mei lalu.

Tertuduh didakwa mengikut Seksyen 31(1)(A) Akta Kanak-Kanak 2001 yang jika sabit kesalahan boleh dipenjara 10 tahun atau denda RM20,000 atau kedua-duanya sekali.


Kehadiran pelancong merosot 83.4 peratus

KUALA LUMPUR 9 Mac – Jumlah kehadiran pelancong antarabangsa tahun lalu merosot kepada 4,332,722 orang berbanding 26,100,784 pada 2019 berikutan pintu sempadan negara ditutup akibat pandemik COVID-19.

Menteri Pelancongan, Seni dan Budaya, Datuk Seri Nancy Shukri berkata, berdasarkan data dikeluarkan Pertubuhan Pelancongan Dunia (UNWTO), industri pelancongan di seluruh dunia mengalami tahun terburuk dengan rekod kedatangan antarabangsa secara puratanya menurun 74 peratus tahun lalu.

Katanya, Malaysia menyaksikan penurunan yang amat ketara dengan jumlah kedatangan pelancong menjunam kepada 4.3 juta pada 2020 berbanding 26.1 pada 2019.

“Ia sekali gus menyebabkan hasil penerimaan pelancong (tourism receipts) menerusi sektor itu merosot 85.3 peratus dari RM86.1 bilion pada 2019 kepada RM12.67 bilion pada 2020.

“Dengan purata perbelanjaan per kapita menurun 11.3 peratus, iaitu RM2,928.40 diperolehi pada tahun ini berbanding RM3,300.40 pada 2019,” katanya ketika berucap menerusi panggilan video dari Kuching merasmikan Bursa Pelancongan Antarabangsa (ITB) Berlin NOW 2021 di Hotel Grand Hyat di sini, hari ini.

Persidangan berkenaan turut disertai 30 organisasi melibatkan 10 pemain industri, 10 pengusaha hotel dan resort, tujuh jabatan pelancongan negeri dan tiga persatuan pelancongan.

Nancy berkata, memandangkan pintu sempadan antarabangsa masih ditutup, Kementerian Pelancongan, Seni dan Budaya (MOTAC) merangka pelbagai inisiatif termasuk mengintai peluang menerusi gelembung perjalanan dengan negara Asia Tenggara termasuk Indonesia.


Bajet 2023: Peruntukan RM372.3 bilion disasarkan untuk pembaharuan struktur, pertumbuhan

Menteri Kewangan Tengku Datuk Seri Zafrul Abdul Aziz hari ini mengumumkan sejumlah RM372.3 bilion akan diperuntukkan bagi Bajet 2023 berbanding peruntukan RM332.1 bilion tahun lepas dalam bajet sebelumnya.

“Dengan tekad: “Keluarga Malaysia, Makmur Bersama”, bajet ini akan memastikan kesejahteraan rakyat, kelangsungan perniagaan, kemakmuran ekonomi dan kecekapan perkhidmatan kerajaan,” katanya semasa membentangkan Bajet 2023 di parlimen di sini hari ini selepas banyak desas-desus menyatakan pembentangan ini  tidak akan diadakan untuk memberi laluan kepada Pilihan Raya Umum Ke-15 (PRU15)

Beliau berkata dalam memastikan agenda Bajet 2023 yang responsif, kerajaan akan terus melaksanakan dasar fiskal yang mengembang yang mana pendekatan ini penting bagi menyediakan bantuan sewajarnya kepada rakyat dan menyokong perniagaan.

Tengku Zafrul berkata ekonomi negara terus mengukuh pada lima peratus pada suku pertama tahun ini dan kini melonjak 8.9 peratus bagi suku kedua, yang merupakan pencapaian terbaik di Asia Tenggara.

“Momentum pertumbuhan ekonomi dijangka berterusan, malah lebih mengukuh bagi suku ketiga 2022. Insya-Allah, ekonomi negara dijangka berkembang lebih baik daripada unjuran Mac lalu antara 5.3 – 6.3 peratus.

“Dengan indikator ekonomi yang terus menyokong trend pertumbuhan, kerajaan menyemak semula unjuran Keluaran Dalam Negara Kasar (KDNK) 2022 kepada antara 6.5 hingga 7 peratus,” katanya.

Walaupun Bajet 2023 ditingkatkan perbelanjaan sehingga RM372 bilion iaitu bajet terbesar dengan dasar fiskal yang mengembang, Tengku Zafrul berkata sebagai kerajaan bertanggungjawab, ia akan diimbangi dengan komitmen untuk melaksanakan konsolidasi fiskal bagi memastikan kemampanan kewangan negara.

Katanya dengan jangkaan kutipan hasil RM272.6 bilion, defisit fiskal 2023 diunjur berkurangan kepada 5.5 peratus Keluaran Dalam Negara Kasar (KDNK) berbanding 5.8 peratus pada 2022.

“Berteraskan Rangka Kerja Fiskal Jangka Sederhana, paras defisit bagi 2023 hingga 2025 dijangka terus berkurangan kepada purata 4.4 peratus berbanding KDNK.

“Kerajaan akan terus mempergiat usaha menambah baik kedudukan kewangan dalam tempoh jangka sederhana bagi mencapai sasaran deficit 3.5 peratus daripada KDNK seperti yang disasarkan dalam  Rancangan Malaysia ke-12 (RMK12),” jelas beliau.

Menurut Tengku Zafrul, daripada jumlah peruntukan Bajet 2023, Kementerian Kesihatan diperuntukkan RM36.1 bilion berbanding RM32.4 bilion tahun ini, iaitu antara peningkatan terbesar di kalangan kementerian.

Selain itu, Bajet 2023 juga menyediakan peruntukan perbelanjaan pembangunan sebanyak RM95 bilion, terbesar pernah disediakan dan meningkat dengan ketara berbanding peruntukan 2022 sebanyak RM75.6 bilion.

Daripada jumlah itu, RM16.5 bilion disediakan bagi sektor  pengangkutan melalui projek infrastruktur terutama Lebuh Raya Pan Borneo, Landasan Keretapi berkembar Gemas-Johor Bharu, Laluan Rel Pantai Timur (ECRL), RTS Link dan Central Spine Road.

“Insya Allah jajaran Pan Borneo negeri Sarawak dijangka siap sepenuhnya untuk manfaat rakyat Sarawak dan Pan Borneo Sabah pula akan siap menjelang 2024,” katanya.

Tengku Zafrul berkata bagi meningkatkan kualiti penyampaian serta menyediakan persekitaran yang kondusif kerajaan turut mengutamakan keperluan pembaikan dan penyelenggaraan aset termasuk jalan raya persekutuan serta bangunan kerajaan dengan peruntukan RM11.4 bilion.

Tambahnya projek Mass Rapid Transit (MRT) 2 Fasa 2 melibatkan Stesen Kampung Batu ke Putrajaya Central telah hampir siap dan dijangka mula beroperasi pada Januari 2023 untuk manfaat penduduk Lembah Klang.

Sementara itu, bagi menarik lebih banyak pelaburan bernilai tambah tinggi serta menjana peluang pekerjaan profesional, pendekatan strategik akan diambil melalui pewujudan dana pelaburan lebih RM1 bilion.

“Dalam menarik pelaburan berkualiti tinggi, kerajaan komited untuk mencapai tangga 10 teratas dunia sebagai negara berdaya saing menjelang 2025 dan komitmen ini memerlukan usahasama awam – swasta yang akan diterajui melalui pasukan Petugas Khas Pemudah Cara Perniagaan (PEMUDAH),” jelasnya.

Menyentuh mengenai ketidaktentuan geopolitik dan gangguan rantaian global, menteri kewangan berkata kerajaan akan menyediakan insentif penempatan semula bagi menarik pelabur sektor elektrik dan elektronik (E&E) yang terjejas untuk memindahkan operasi ke Malaysia melalui pelanjutan galakan cukai sedia ada dan kadar cukai 15 peratus kepada C-Suite sehingga tahun 2024.

Manakala bagi menarik syarikat aeroangkasa baharu dan menggalakkan perkembangan syarikat sedia ada, insentif cukai pendapatan serta elaun cukai pelaburan akan dilanjutkan sehingga 31 Dis 2025.

Dalam pada itu, syarikat berkaitan kerajaan (GLC) dan syarikat pelaburan berkaitan kerajaan (GLIC) akan terus memainkan peranan sebagai nadi penggerak ekonomi negara dan komited untuk membuat pelaburan sehingga RM50 bilion bagi tahun 2023.

“Perolehan kerajaan memainkan peranan penting sebagai pengganda tinggi kepada ekonomi. Untuk tahun 2023, kerajaan akan menyediakan  RM3.7 bilion bagi melaksanakan projek-projek kecil dan sederhana di seluruh Malaysia.

“Pada masa sama bagi meningkatkan kecekapan pentadbiran cukai, kerajaan sedang melaksanakan dua inisiatif iaitu E-Invois dan Nombor Pengenalan Cukai (TIN),” jelasnya.

Selain itu, bagi membolehkan Malaysia meluaskan asas cukai di samping terus kompetitif dalam menarik pelaburan langsung asing, kerajaan akan memperkenalkan kadar cukai efektif minimum di peringkat global.

Mengenai sektor komoditi pula, kerajaan akan memperuntukkan RM2.6 bilion kepada Felda, Felcra dan Risda sebagai antara agensi utama yang mengawal selia aktiviti komoditi, dan levi pekerja asing pelbagai peringkat disasarkan untuk dilaksanakan menjelang 2023.

Bagi 2023, Digital Nasional Bhd (DNB) merancang untuk melaksanakan perbelanjaan infrastruktur bernilai RM1.3 bilion supaya Keluarga Malaysia bakal menikmati kelajuan internet lebih pantas dan capaian internet 5G yang lebih murah.

Dalam usaha menggalakkan pelaburan hijau, kerajaan bercadang melanjutkan tempoh permohonan insentif elaun cukai pelaburan hijau (GITA) dan pengecualian cukai pendapatan hijau (GITE) hingga 31 Dis 2025.

“Sebagai pinjaman mudah, Bank Negara Malaysia (BNM) akan menyediakan RM1 bilion di bawah dana pembiayaan teknologi tinggi dan hijau bagi meyokong syarikat pemula teknologi lestari yang inovatif, dan RM1 bilion di bawah dana pembiayaan peralihan karbon rendah untuk membantu syarikat Perusahaan Kecil dan Sederhana (PKS) menerap amalan rendah karbon,” katanya.

Selain itu, nilai jaminan skim pembiayaan teknologi hijau (GTFS) akan dinaikkan kepada RM3 bilion sehingga 2025, dengan skop pembiayaan diperluaskan kepada sektor kenderaan elektrik (EV) dengan had jaminan hingga 60 peratus dan pembiayaan sektor sisa akan ditingkatkan tahap jaminan kepada 80 peratus. – BERNAMA


Batik Air diminta selesai isu dalaman segera – EXCO

PEKANBARU 9 Jun – Pihak pengurusan syarikat penerbangan Batik Air diminta supaya menyelesaikan segera isu dalaman mereka, kata EXCO Pelancongan, Warisan dan Kebudayaan negeri, Datuk Muhammad Jailani Khamis.

Menurutnya, Batik Air yang dahulunya dikenali sebagai Malindo Air telah menyatakan kesetiaan mereka kepada kerajaan negeri untuk membuka semula penerbangan Melaka-Pulau dan Pinang-Pekanbaru selewat-lewatnya pada bulan ini (Jun).

“Mereka telah menyatakan kesetiaan untuk membuka penerbangan semula dari Bandara Sultan Syarif Kassim II dan Lapangan Terbang Antarabangsa Melaka, Batu Berendam.

“Saya harap pihak mereka dapat menyelesaikan isu dalaman dengan segera supaya penerbangan Pekanbaru ke Melaka dapat disegerakan selain penerbangan Melaka dan Pulau Pinang dapat dilaksanakan,” katanya.

Beliau berkata demikian kepada Melaka Hari Ini ketika ditemui pada Misi Galakan Pelancongan Negeri Melaka ke Dumai dan Pekanbaru, hari ini.

Muhammad Jailani turut memaklumkan beliau bersama Ketua Menteri Datuk Seri Utama Sulaiman Md Ali akan ke Pulau Pinang pada 12 Jun ini, selepas pulang dari Misi Galakan Pelancongan Negeri Melaka ke Dumai dan Pekanbaru.


Lazada, TNG Digital suntik RM6 juta dalam ‘#KitaBantuKita’ bagi bantu 320,000 PKS

KUALA LUMPUR 17 Jun – Penggiat e-dagang, Lazada Malaysia dan TNG Digital Sdn Bhd memperkenalkan program insentif bernilai RM6 juta dinamakan #KitaBantuKita untuk merangsang ekonomi negara selepas Covid-19 dan melindungi lebih 320,000 perusahaan kecil dan sederhana (PKS) serta netpreneur.

“Kita telah menyaksikan perubahan yang ketara dalam landskap perniagaan, dengan lebih banyak PKS tempatan mendigitalkan perniagaan mereka dengan memilih dalam talian.

“Sejak lima bulan lepas, jumlah penjual baharu di Lazada naik lebih 200 peratus berikutan rakyat Malaysia semakin ke arah penyelesaian dalam talian untuk keperluan harian mereka,” katanya dalam kenyataan bersama malam tadi.

Dengan satu pertiga daripada rakyat Malaysia yang membeli-belah di Lazada setiap bulan, inisiatif #KitaBantuKita menyasarkan untuk membantu PKS kembali bangkit dan mempercepatkan pemulihan mereka, katanya.

Sebagai tambahan kepada Pakej Kedai Pintar melibatkan dana tunai sebanyak RM10 juta sebelum ini, program itu merupakan yang pertama daripada beberapa langkah dalam perancangan mereka.

“Ini termasuk pembiayaan bersama kempen Shop Malaysia Online yang akan datang sebagai sebahagian daripada komitmen berterusan kami untuk menyokong PKS tempatan.

“Dengan pendekatan digital diterajui kerajaan ke arah penjanaan semula ekonomi negara daripada kelembapan baru-baru ini, Lazada bersama komuniti kami terdiri daripada pelanggan, penjual, jenama dan rakan kongsi akan mempercepatkan pemulihan ekonomi negara melalui ekosistem e-dagang kami,” kata Leo.

Program insentif itu, bekerjasama dengan TNG Digital, akan mempercepatkan penggunaan platform digital dan pembayaran dalam kalangan pengguna dan peniaga, terutamanya perusahaan kecil dan perniagaan runcit, serta membantu mereka kembali bangkit dan berkembang dalam normal baharu.

Ketua Pegawai Eksekutif TNG Ignatius Ong berkata melalui program insentif #KitaBantuKita dengan Lazada Malaysia, syarikat akan terus membantu meningkatkan pemulihan ekonomi negara dan menggalakkan penyelesaian pembayaran yang mampan melalui Touch ‘n Go eWallet.


Op Selamat: Kemalangan jalan raya di Sabah meningkat tahun ini

KOTA KINABALU, 10 Mei – Kes kemalangan jalan raya sempena Op Selamat 18/22 di Sabah meningkat pada tahun ini iaitu sebanyak 508 kes berbanding hanya 472 kes tahun lepas.

Pesuruhjaya Polis Sabah Datuk Idris Abdullah berkata jumlah itu meningkat sebanyak tujuh peratus atau 37 kes sepanjang Op Selamat yang berakhir pada 8 Mei lepas sempena sambutan Aidilfitri kali ini.

“Bagaimanapun kes kemalangan maut menunjukkan penurunan iaitu hanya enam kes direkodkan tahun ini berbanding 14 kes tahun lepas,” katanya dalam kenyataan di sini hari ini.

Idris berkata sepanjang tempoh 10 hari Op Selamat bermula 29 April itu, Polis Sabah turut mengeluarkan sebanyak 16,376 saman atas pelbagai kesalahan berbanding 16,969 saman tahun lepas.

Beliau berkata sebanyak RM65,300 kompaun juga dikutip sepanjang tempoh berkenaan manakala 33 kes tangkapan melibatkan beberapa kesalahan antaranya melibatkan kesalahan Akta Pengangkutan Jalan (30 kes), Akta Kanun Keseksaan (dua kes) dan Akta Pendaftaran Negara (satu kes).

“Walaupun Op Selamat 18/22 telah berakhir, pihak polis akan terus mengambil pendekatan yang maksimum berkaitan keselamatan lalu lintas dengan penguatkuasaan dan pemantauan akan diteruskan bagi memastikan kadar kemalangan di Sabah menurun,” katanya.


Pemilihan awal ‘abang sado’ ke Sukan SEA 2021 Ahad ini

KUALA LUMPUR 8 April. – Persekutuan Bina Badan Malaysia (MBBF) akan melaksanakan sesi pemilihan awal atlet ke Sukan SEA 2021 di Hanoi, Vietnam, pada Ahad ini.

Setiausaha Kehormat MBBF Kamaruzaman Kadir berkata, pihaknya tidak menetapkan jumlah atlet untuk menyertai pemilihan awal itu sebaliknya berharap ramai akan turun memperagakan tubuh ‘sado’ mereka pada sesi berkenaan.

“Jemputan telah diedarkan kepada semua persatuan negeri dan atlet, jadi saya harap mereka yang berminat mewakili negara ke Sukan SEA 2021 boleh hadir ke sesi pemilihan,” katanya kepada Bernama baru-baru ini.

Kamaruzaman pada masa sama sedikit terkilan dengan tindakan pihak penganjur temasya sukan dwitahunan itu yang sehingga kini masih belum mengemukakan maklumat lanjut mengenai acara berkenaan.

Jelas beliau, pihaknya memerlukan maklumat khususnya had jumlah peserta yang boleh dihantar bagi setiap kategori dipertandingkan untuk membolehkan mereka membuat perancangan rapi untuk menghadapi cabaran di Vietnam nanti.

Sebanyak 10 kategori dijangka dipertandingkan termasuk tujuh bagi lelaki dan satu terbuka wanita pada Sukan SEA 2021 di Hanoi, yang dijadual berlangsung dari 21 Nov hingga 2 Dis depan.

Acara bina badan membuat kemunculan semula pada Sukan SEA 2021 selepas kali terakhir dipertandingkan pada edisi 2013 di Myanmar yang menyaksikan Malaysia membawa pulang satu pingat emas, satu perak dan satu gangsa.


Gelinciran tanah SKSE: Kerja pembaikan cerun dijangka siap Mei depan

TABOH NANING 23 April – Kerja pembinaan tembok penahan cerun di Sekolah Kebangaan Simpang Empat (SKSE), di sini yang dikesan mengalami gelinciran akan disiapkan pada 15 Mei depan.

Setakat ini kerja berkenaan sudah mencapai 80 peratus bagi memastikan cerun tidak terus mengalami gelinciran, sekali gus memastikan keselamatan 465 murid serta 37 guru SKSE.

Menjelaskannya, Yang Dipertua (YDP) Majlis Perbandaran Alor Gajah (MPAG), Mohd Fadhil Hassan berkata, MPAG menerima aduan daripada YDP Persatuan Ibu Bapa dan Guru (PIBG) SKSE, Taufik Abdul Rahman mengenai runtuhan cerun pada 21 Mei 2020.

Berikutan itu, katanya, pegawai Jabatan Kejuruteraan MPAG mengarahkan pemaju menghentikan kerja pembinaan serta merta sebelum menutup cerun yang runtuh dengan kanvas.

“Berikutan permohonan Pejabat Pendidikan Daerah (PPD) Alor Gajah pada 6 Januari lalu supaya kerja pembinaan tembok penahan cerun disegerakan, MPAG mengarahkan pemaju membina tembok itu pada 10 Januari lalu,” katanya di sini hari ini.

Beliau berkata, MPAG turut mengarahkan pemaju melaksanakan kerja pembaikan padang Sekolah Jenis Kebangsaan (C) Sann Yuh yang berjiran dengan SKSE berikutan padang berkenaan dikesan mengalami mendapan pada Dis 2021 dan kerja pembaikan dilaksanakan pemaju pada Januari lalu.

Kelmarin Melaka Hari Ini melaporkan nyawa 465 murid dan 37 guru SKSE terancam berikutan gelinciran tebing berhampiran sekolah yang didakwa berpunca daripada projek perumahan bersebelahannya, dikesan semakin serius.

Turut terkesan ialah keselamatan sembilan kakitangan dan empat pengawal keselamatan selepas runtuhan tanah yang hanya beberapa meter dari sekolah itu, terutama Blok C dan kantin, dikesan semakin membimbangkan.

Sementara itu EXCO Pendidikan dan Teknologi Melaka, Datuk Rais Yasin ketika dihubungi berkata, beliau akan meninjau sendiri lokasi kejadian bagi mencari kaedah paling sesuai untuk mengatasi gelinciran tanah di tebing bangunan sekolah.


Muhyiddin, Jawatankuasa Bebas Darurat Menghadap Agong hari ini

KUALA LUMPUR 15 Jun – Menjelang Perbincangan Khas Majlis Raja-Raja Melayu yang dijadualkan berlangsung esok, Tan Sri Muhyiddin Yassin menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara, hari ini.

Kenderaan membawa Perdana Menteri yang juga Presiden Bersatu dilihat memasuki Istana Negara melalui pintu utama pada 2.20 petang, dan beredar meninggalkan Istana Negara pada 3.30 petang.

Sesi sembah maklum oleh Muhyiddin yang juga Presiden Bersatu hari ini mempunyai kaitan dengan sesi pertemuan pemimpin parti-parti politik yang dipanggil menghadap Yang di-Pertuan Agong sejak Rabu lalu.

Terdahulu, Pengerusi Jawatankuasa Khas Bebas Darurat 2021 Tun Arifin Zakaria dan beberapa ahli jawatankuasa itu turut menghadap Seri Paduka pada sebelah pagi.

Jawatankuasa khas yang ditubuhkan mengikut Seksyen 2 Ordinan Darurat (Kuasa-Kuasa Perlu) 2021 itu dianggotai 19 individu yang terdiri daripada pakar kesihatan awam, wakil parti politik pembangkang dan kerajaan, tokoh bidang pendidikan, kesihatan, keselamatan, ketenteraman awam, pentadbiran awam dan undang-undang, mufti serta wakil dewan perniagaan.

Esok, tumpuan bakal terarah kepada Perbincangan Khas Majlis Raja-Raja Melayu yang berlangsung di Istana Negara bagi membincangkan soal berkaitan dengan usaha-usaha memerangi penularan wabak COVID-19 dan pelaksanaannya semasa tempoh darurat.

Perbincangan Khas Raja-Raja Melayu itu adalah kali kedua diadakan di Istana Negara sejak Al-Sultan Abdullah menaiki takhta sebagai Yang di-Pertuan Agong ke-16 pada 31 Januari 2019.


Siti Nuramira, teman lelaki selesai bayar jaminan RM40,000

KUALA LUMPUR, 18 Julai – Seorang wanita yang menghadapi pertuduhan menyebabkan suasana tidak harmoni dalam kalangan umat Islam dan teman lelakinya masing-masing selesai membayar jaminan RM20,000 yang diperintahkan oleh Mahkamah Sesyen hasil daripada sumbangan orang ramai.

Penjamin kepada Siti Nuramira Abdullah, 26, dan V. Alexander Navin, 38, masing-masing membayar wang jaminan itu di kaunter bayaran jamin di Kompleks Mahkamah Kuala Lumpur (KMKL) dan Petaling Jaya.

Peguam R. Sivaraj yang mewakili pasangan itu berkata beliau tidak dapat mengesahkan bila kedua-dua anak guamnya yang masing-masing berada di Penjara Satelit Beranang dan Kuala Kubu Bharu, Selangor akan dibebaskan.

“Dua penjamin iaitu kenalan kepada kedua-dua anak guam saya telah selesai membayar wang jaminan, namun saya tidak pasti bila mereka (Siti Nuramira dan Alexander) dibebaskan.

“Kami memahami dalam tempoh pandemik ini berlaku kelewatan pembebasan mereka disebabkan oleh teknikal, pengangkutan dan kuarantin, bagaimanapun saya berharap mereka dibebaskan hari ini atau esok,” katanya ketika ditemui pemberita di luar kaunter bayaran jamin di KMKL hari ini.

Menurut Sivaraj, wang jaminan berjumlah RM40,000 itu adalah hasil kutipan daripada sumbangan orang ramai dalam tempoh empat hari yang dimasukkan ke akaun bank hak asasi manusia Lawyers for Liberty (LFL).

Pada 13 Julai lepas, Siti Nuramira mengaku tidak bersalah di Mahkamah Sesyen di sini atas pertuduhan mengaku bahawa dia adalah seorang Muslim yang telah menghafal 15 juzuk al-Quran dan kemudian bertindak membuka tudung dan menanggalkan baju kurung sewaktu membuat persembahan di atas pentas.

Kesalahan itu didakwa dilakukan di Restoran Crack House Comedy Club, Taman Tun Dr Ismail, di sini pada 6 petang, 4 Jun lepas mengikut Seksyen 298A(1)(a) Kanun Keseksaan yang membawa hukuman penjara maksimum lima tahun, jika sabit kesalahan.

Alexander Navin pula mengaku tidak bersalah di Mahkamah Sesyen Petaling Jaya atas dua pertuduhan iaitu membuat dan memulakan penghantaran komunikasi jelik dengan niat untuk menyakitkan hati orang lain melalui aplikasi Instagram menggunakan nama profil Twitter ‘greenleafyconnoiseur’ dan YouTube dengan nama profil ‘Alex & Amy @ insta Greenleafyconnoiseur’, pada 5 Jun dan 16 Jun lepas.

Kedua-dua pertuduhan itu dikemukakan mengikut Seksyen 233(1) (a) Akta Komunikasi dan Multimedia 1998 dan dihukum mengikut Seksyen 233(3) akta sama yang membawa hukuman denda maksimum RM50,000 atau penjara maksimum setahun atau kedua-duanya dan boleh didenda RM1,000 bagi setiap hari kesalahan itu diteruskan selepas sabitan, jika disabitkan kesalahan.


Tembak anak sebelum bunuh diri

SEREMBAN 26 Mac. – Seorang anggota polis berpangkat koperal dipercayai menembak mati anaknya berusia tujuh tahun sebelum menembak diri sendiri dalam kejadian Jalan Widuri 1, Taman Sentosa Jaya, dekat sini, petang semalam.

Ketua Polis Daerah Seremban Asisten Komisioner Mohd Said Ibrahim berkata pihaknya menerima panggilan kecemasan pada jam 6.42 petang yang memaklumkan seorang lelaki tempatan berusia 35 tahun bersama seorang kanak-kanak lelaki telah meninggal dunia dalam sebuah kereta jenis Proton Wira.

“Hasil siasatan awal mendapati lelaki itu telah membunuh diri dengan menggunakan pistol pasukan dan kita percaya dia telah menembak anaknya sendiri sebelum itu. Terdapat kesan tembakan di bahagian kepala pada kedua-dua mayat,” katanya kepada pemberita selepas hadir ke lokasi kejadian di sini, hari ini.

Beliau berkata punca kejadian masih dalam siasatan namun ia dipercayai berpunca daripada masalah keluarga dan kes disiasat mengikut Seksyen 302 dan diklasifikasikan sebagai mati mengejut.


RON97 naik 25 sen, RON95 dan diesel kekal

“Kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter, sungguhpun harga pasaran sebenar telah meningkat melebihi paras harga siling,” menurut kenyataan itu.

Kerajaan akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara.


PN mampu rencana, pacu pembangunan Johor – Muhyiddin

JOHOR BAHRU 26 Feb – Perikatan Nasional (PN) mampu merencana dan memacu pembangunan Johor agar menjadi sebuah negeri yang maju, serta kemakmurannya dapat dinikmati setiap lapisan masyarakat, kata Pengerusinya Tan Sri Muhyiddin Yassin.

Beliau yang juga Presiden Bersatu, menyeru seluruh bangsa Johor supaya menyokong dan mengundi calon-calon PN yang bertanding pada Pilihan Raya Negeri (PRN) Johor.

“Inilah peluang keemasan bagi bangsa Johor untuk menubuhkan sebuah kerajaan negeri yang bersih, berintegriti, bertanggungjawab dan prihatin rakyat,” katanya menerusi hantaran di akaun rasmi Facebook beliau, malam ini.

Muhyiddin turut menegaskan 56 calon PN terdiri daripada mereka yang berkelayakan, berkelulusan, berpengalaman, berakhlak dan berhemah tinggi, serta memenuhi kriteria diperlukan untuk menjadi seorang wakil rakyat.

“Setiap calon terpilih telah menjalani dan melepasi proses tapisan yang ketat, bagi memastikan mereka bersih daripada sebarang salah laku, bebas daripada kes mahkamah seperti rasuah, penyelewengan dan salah guna kuasa.

“Kesemua calon akan menandatangani aku janji dan mengangkat sumpah menolak segala perbuatan rasuah, salah guna kuasa dan berikrar memikul tanggungjawab serta amanah bagi membentuk sebuah kerajaan negeri yang bersih,” katanya.

Hari ini adalah penamaan calon bagi PRN Johor manakala hari pengundian ditetapkan pada 12 Mac depan, dengan 8 Mac untuk pengundian awal.


Malaysia Airlines jadi penerbangan pertama Malaysia guna SAF

Penerbangan pertama menggunakan pesawat SAF, MH7979, yang dikendalikan oleh pesawat A330-200 Malaysia Airlines, tiba di Lapangan Terbang Antarabangsa Kuala Lumpur (KLIA) hari ini dari Lapangan Terbang Amsterdam Schiphol.

Pesawat penumpang yang ditukar menjadi kapal terbang kargo itu dipacu oleh campuran 38 peratus SAF yang diperbuat daripada minyak masak terpakai dan bahan api jet konvensional.

Ketua Pegawai Eksekutif Kumpulan Malaysia Aviation Group (MAG), Kapten Izham Ismail berkata penerbangan itu menandakan komitmen Malaysia Airlines untuk menjadikan SAF sebagai pilihan bahan api yang lebih bersih serta berdaya maju untuk penerbangan biasa menjelang 2025.

Usaha tersebut terlahir daripada perjanjian bekalan antara PETCO Trading (UK) Ltd, yang merupakan cabang pemasaran dan perdagangan Petronas di Eropah serta Neste, pengeluar utama diesel dan SAF yang boleh diperbaharui di dunia, yang ditapis daripada sisa.

“Sekarang ini sebahagian besar daripada pencemaran membabitkan bahan api, oleh itu, MAG (syarikat induk Malaysia Airlines) berharap 100 peratus penerbangan Malaysia Airlines akan menggunakan SAF menjelang 2050 untuk pilihan tenaga yang lebih bersih dan berdaya maju,” katanya pada sidang media selepas menghadiri majlis sambutan penerbangan sulung itu di sini hari ini.


Fazil Group ‘terbang’ lebih tinggi

Pengasasnya, Datuk Seri Mohamad Fazil Shafie berkata, pembukaan cawangan di luar Melaka itu adalah untuk memperluaskan lagi perlindungan insurans yang ditawarkan agensi kepada rakyat Malaysia.

Beliau berkata, selain perancangan pembukaan cawangan baharu, agensi insuransnya juga menyasarkan membuat perlantikan lebih 100 ejen insurans yang terbaik di Malaysia .

“Lebih 30 tahun lalu, Fazil Group hanya satu iaitu di Melaka tetapi kini kita ada perancangan untuk membuka cawangan di seluruh Malaysia dan untuk waktu terdekat ini mungkin akan buka tiga atau empat cawangan dahulu bermula di Terengganu.

“Kita akan tengok ‘feedback’ cawangan yang dibuka ini bagaimana kerana tidak mahu pembukaan cawangan baharu tidak mendatangkan kebaikan terutamanya kepada ejen. Pada waktu ini insurans kita mempunyai ahli hampir 200,000 di seluruh Malaysia, manakala di di Fazil Group, terdapat 60 orang tenaga kerja untuk uruskan hal berkaitan insurans.

“Manakala untuk ejen kita mempunyai lebih 150 orang ejen sepenuhnya masa, daripada jumlah itu 90 peratus adalah orang Melaka dan bakinya luar negeri ini. Sekarang kita ada 30 ejen baharu dan kita jangka akan buat perlantikan 100 orang lebih untuk tahun ini,” katanya kepada Melaka Hari Ini ketika ditemui di Ibu Pejabat, Wisma Datuk Seri Fazil, Kompleks Munshi Abdullah, di sini.

Menurut beliau, agensi insuransnya yang menawarkan MCIS Life Ins. itu, selama 11 tahun berturut-turut berada di kedudukan pertama di Malaysia bagi kategori Bumiputera.

“Sasaran kami bukan hanya memberikan kebajikan kepada semua rakyat Malaysia khususnya Bumiputera tetapi melahirkan ejen yang terbaik dan mampu menjadi jutawan dalam usia yang muda selari dengan cogan Fazil Group iaitu ‘kaya di usia muda’.

“Seperti agensi insurans lain, kita turut menawarkan pelbagai polisi termasuk insurans nyawa, perubatan dan kenderaan tetapi kelainan kita adalah menawarkan insurans serendah RM10 sebulan dengan duit dipulangkan balik bersama bonus apabila cukup tempoh matang.

“Dengan kerjasama MCIS Life Ins. kita telah melancarkan Skim Perlindungan Berkumpulan yang mana menerusi skim ini pencarum akan menikmati manfaat dengan caruman serendah RM10,” katanya.

Bekas komando Angkatan Tentera Malaysia (ATM) itu berkata, sudah pasti untuk berada di puncak seperti sekarang ia bermula dengan cabaran yang sukar apatah lagi cabaran dalam insurans kerana ketika dahulu orang Melayu sukar untuk menerima insurans.

“Di Malaysia hanya kira-kira 40 peratus sahaja yang memiliki insurans berbanding Singapura. Rakyat Malaysia kurang sedar pentingnya insurans jadi ejen inilah yang perlu memainkan peranan namun begitu trend menunjukkan peningkatan yang mana secara purata seminggu antara 200 hingga 300 orang akan mengambil insurans.

“Apabila dipertemukan dengan insurans, pada 1989 saya sudah terbayang akan menjadi jutawan jadi saya meminta arwah ibu untuk doakan saya, kerana ini adalah perniagaan yang saya mahukan, ia tidak memerlukan modal.

“Setiap cabaran dalam perniagaan akan membuatkan seorang itu menjadi lebih matang kerana apabila diuji kita akan lebih maju kehadapan dan ujian itu juga akan membawa rezeki yang lebih baik,” katanya.

Mengulas lanjut, Fazil berkata, selain insurans dan beberapa perniagaan lain termasuk minyak wangi, Fazil Group juga bakal membuka sebuah kedai emas di Mydin MITC, selepas Hari Raya Aidilfitri nanti.

“Perniagaan emas ini sebenarnya sudah lama jalankan, tetapi pembukaan kedai emas ini projek pertama Fazil Group. Ini adalah untuk menaikkan taraf Bumiputera dalam perniagaan. Berbekalkan ilmu dan pengalaman yang ada, kita akan kongsikan dengan anak muda khususnya.

“Penjualan emas kita lain daripada yang lain kerana kita ada sistem sendiri selain kakitangan kerajaan boleh membeli emas dengan potongan gaji,” katanya.
Ujarnya, Fazil Group sentiasa terbuka untuk mengambil ejen baharu bagi menyertai agensi insuransnya.

“Kepada mereka yang berusia antara 18 hingga 30 tahun, ingin keluar dari kemiskinan atau tahap sederhana dan ingin menjadi orang luar biasa datanglah ke Fazil Group.

“Setiap Khamis, jam 3 petang kita ada sesi temuduga untuk ejen bukan sahaja insurans tetapi juga emas dan minyak wangi. Saya akan pastikan mereka menjadi individu luar biasa tetapi untuk berjaya mestilah rajin, jujur dan amanah,” katanya.


Suspek tembak mati bomoh mungkin pembunuh upahan

TEMERLOH 9 April. – Pembunuhan seorang pengamal perubatan di Kuantan malam Ahad lalu dipercayai dilakukan oleh pembunuh upahan yang melepaskan beberapa das tembakan semasa mangsa sedang merawat pesakit.

Ketua Polis Pahang Datuk Seri Abd Jalil Hassan berkata, Mohamad Abdul Rahim Nasri, 31, dipercayai ditembak di hadapan sepasang suami isteri, yang kini direman sehingga 13 April ini bagi membantu siasatan.

“Siasatan awal mendapati suspek yang memakai topeng ada memberi salam sebelum masuk ke rumah dan terus melepaskan tembakan ke arah mangsa.

“Suspek dikatakan terus berlalu pergi selepas itu tanpa mengapa-apakan suami isteri tersebut dan difahamkan seorang rakan suspek menunggu di luar bagi memudahkan mereka melarikan diri,” katanya.

Abd Jalil ditemui pada Majlis Perasmian Ibu Pejabat Polis Daerah Temerloh di sini hari ini, yang dirasmikan oleh Pengarah Jabatan Keselamatan Dalam Negeri dan Ketenteraman Awam Bukit Aman Datuk Seri Abd Rahim Jaafar.

Mengulas mengenai kemungkinan jenayah melibatkan pembunuh upahan Abd Jalil berkata, andaian itu berdasarkan persiapan, jenis pistol yang digunakan selain suspek kekal tenang walaupun kejadian itu mempunyai saksi.

“Setakat ini, siasatan bagi motif pembunuhan dilakukan secara menyeluruh meliputi aspek dendam, hutang dan marah yang mungkin berpunca daripada gangguan seksual semasa proses mengubat.

“Kita juga meneliti jadual dan perbualan mangsa sebelum kejadian serta media sosial mangsa yang mengandungi video dia menjalankan proses rawatan bagi mendapatkan petunjuk untuk membantu siasatan,” katanya.

Abd Jalil berkata pihaknya memohon bantuan orang ramai yang mempunyai maklumat atau mereka yang pernah mendapatkan rawatan daripada mangsa untuk tampil membantu siasatan, dengan jaminan kerahsiaan identiti mereka dijaga.

Mohamad Abdul Rahim ditemukan maut dengan kesan tembakan sekitar 11 malam, 4 April lalu dalam keadaan berpakaian serba kuning dengan kesan darah kering.